Tekanan, kesihatan mental Covid-19 tiada kesudahan?

Kementerian Kesihatan Malaysia (KKM) pula menerusi Talian Bantuan Sokongan Psikososial turut memaklumkan menerima sebanyak 122,328 panggilan sejak 1 Januari hingga 18 Jun 2021, membabitkan kehilangan pekerjaan dan pendapatan, hilang tempat bergantung, masalah rumah tangga dan tekanan ketika bekerja dari rumah.

Ini menunjukkan tahap kesihatan mental dalam kalangan masyarakat di negara ini perlu diberi perhatian serius akibat tekanan pandemik Covid-19.

Menurut Ketua Pengarah Kesihatan, Tan Sri Dr Noor Hisham Abdullah, sesetengah individu berisiko tinggi untuk mengalami masalah kesihatan mental termasuk kemurungan terutama ketika berada di dalam keadaan stres yang melampau dan isolasi daripada rangkaian sokongan keluarga dan sahabat handai.

Kini Malaysia digemparkan lagi dengan peningkatan kes varian baharu Covid-19 membabitkan gelombang Omicron yang sudah bermula di Malaysia.

Adakah rakyat bakal berdepan Perintah Kawalan Pergerakan (PKP) yang ketat sekali lagi? Maka bermulalah episod stres, tekanan dan kemurungan kerana masing-masing baru bernafas memulakan langkah memperbaiki ekonomi keluarga.

Menurut Pensyarah Kanan Fakulti Komunikasi dan Pengajian Media, Universiti Teknologi MARA (UiTM) Kampus Alor Gajah,  Dr Noor Afzaliza Nazira Ibrahim, kecerdasan emosi mempengaruhi cara seseorang membuat keputusan dan pilihan dalam hidup, menyelesaikan masalah serta berkomunikasi dengan orang lain.

“Apabila seseorang mempunyai tahap kecerdasan emosi memuaskan, tekanan hidup seharian yang dilalui dapat ditangani dengan baik dan memikirkannya secara rasional, tenang serta tidak membahayakan diri.

“Sebagai contoh, sesuatu masalah dan kesilapan yang kita lakukan dalam sesuatu pekerjaan boleh ditangani dengan baik melalui cara berfikir positif.

“Individu akan mencari jalan bagaimana memperbaiki kesilapan mereka. Kesannya, seseorang menjadi lebih tenang dan berkeyakinan tinggi,” katanya.

Tambah beliau, aspek kecerdasan emosi sering diabaikan dan dipandang remeh masyarakat kerana ia biasanya tidak terzahir secara fizikal. Namun, apabila masalah ini berlaku terus-menerus dalam tempoh masa lama, ia memberikan kesan terhadap kesihatan fizikal dan mental.

Justeru, amat penting untuk masyarakat sedar dan peka dengan isu emosi supaya ia tidak menjadi barah yang boleh memburukkan lagi keadaan, susulan kemunculan varian baharu yang kini melanda negara kita.

Bukan itu sahaja, Pertubuhan Kesihatan Sedunia (WHO) juga menyeru semua rakyat untuk terus mengamalkan penjarakan fizikal dan tetap memakai pelitup muka serta mengelak kawasan tumpuan ramai, perhimpunan besar-besaran atau mempunyai kontak rapat dengan individu berisiko bagi mengelak penyebaran virus Covid-19.


‘Long Tiger’ lolos lokap mahkamah

Polis giat memburu seorang lelaki etnik Rohingya yang dikenali sebagai ‘Long Tiger’ setelah dia melarikan diri dari lokap Mahkamah Majistret Tangkak, Johor hari ini.

Abdul Hamim Ab Hamid, 32, dipercayai meloloskan diri melalui pintu utama mahkamah pada jam 11.55 pagi tadi sebelum perbicaraan kesnya bermula.

Ketua Polis Daerah Tangkak, Superintenden Mohd Fadhil Minhat berkata suspek dibawa dari Penjara Sungai Udang, Melaka semalam untuk perbicaraan mengikut Seksyen 388 Kanun Keseksaan, berkaitan pemerasan.

“Bagaimanapun prosiding yang sepatutnya bermula pada pukul 10 pagi ditangguhkan sementara menunggu kehadiran peguam bela tertuduh.

“Beberapa anggota polis yang membawa suspek ke mahkamah menyedari tertuduh sedang cuba melarikan diri apabila melihat dia keluar ke pintu utama mahkamah menuju ke pagar,” katanya pada sidang media hari ini.

Menurutnya empat anggota polis terbabit bersama pengawal keselamatan cuba mengejar suspek namun dia terus menuju ke semak berdekatan sebelum hilang dan gagal dikesan.

“Jarak suspek dan anggota polis terlampau jauh menyebabkan dia sukar diberkas. Suspek telah melalui kawasan semak berdekatan bersama gari di tangan.

“Oleh demikian kita mohon kerjasama orang ramai yang terlihat suspek atau mempunyai maklumat berhubung lokasi tertuduh untuk segera hubungi polis.

“Bagi kes ini, beberapa anggota polis yang bertanggungjawab mengiringi suspek ke mahkamah juga akan disiasat mengikut Seksyen 233 kerana kecuaian,” katanya.

Mohd Fadhil berkata, pihaknya masih menyiasat sama ada kesemua anggota tersebut terlibat dalam kejadian ini atau sebaliknya serta cara tertuduh meloloskan diri dari sel mahkamah.

Beliau berkata, tertuduh masih mempunyai status perbicaraan di Mahkamah Sesyen Muar membabitkan kesalahan rogol mengikut Seksyen 376 Kanun Keseksaan kini disiasat mengikut Seksyen 224 kanun sama kerana lari daripada tahanan.

“Suspek seorang lelaki botak dengan ketinggian lebih kurang 160 sentimeter dan berat sekitar 65 kilogram memakai baju pagoda serta berseluar coklat,” katanya.

Beliau berkata, orang ramai yang mempunyai maklumat boleh menyalurkannya kepada balai polis berdekatan atau menghubungi Ibu Pejabat Polis Daerah (IPD) Tangkak di talian 06-9781222, Hotline IPD Tangkak, 06-9785222 atau mana-mana IPD.


PRN Melaka: Tuan Ibrahim kata ada berita positif PAS-Bersatu-UMNO?

Timbalan Presiden PAS Datuk Seri Tuan Ibrahim Tuan Man berkata ada perkembangan positif berhubung kerjasama tiga parti – PAS, Bersatu dan UMNO – bagi menghadapi Pilihan Raya Negeri (PRN) Melaka bulan depan.

Bagaimanapun, Menteri Alam Sekitar dan Air itu tidak menjelaskan lebih lanjut mengenai perkembangan positif yang dimaksudkan, dan sama ada ketiga-tiga pemimpin tertinggi parti duduk semeja membincangkan kerjasama itu.

Sebaliknya beliau memberitahu perkembangan positif itu menyusul setelah perbincangan ketiga-tiga parti diadakan semalam.

“Ada sedikit berita gembira malam tadi. Kita telah mengadakan mesyuarat bersama… PAS, UMNO dan Bersatu. Insya-Allah, dalam membicarakan persiapan PRN Melaka, nampaknya sekarang PAS dikehendaki oleh semua parti.

“UMNO buat keputusan dia setuju bersama PAS, kita rakamkan ucapan terima kasih kepada UMNO kerana merasai dan perlunya muafakat politik dikekalkan dan pada waktu sama, Bersatu pun nak bersama kita,” katanya berucap pada Muktamar Dewan Pemuda PAS Malaysia ke-62 di Port Dickson yang bersiaran secara langsung di laman Facebook rasmi sayap Pemuda parti itu hari ini.

Tuan Ibrahim juga berkata permuafakatan dan kerjasama antara ketiga-tiga parti adalah lebih besar berbanding perebutan kerusi selain PAS turut memiliki pengalaman yang panjang dalam arena politik negara.

Sementara itu, Ketua Pemuda PAS Khairil Nizam Khirudin berkata parti itu konsisten mengajak UMNO dan Bersatu serta pemegang taruh yang lain untuk menerima prinsip perpaduan.

Beliau juga berkata Pemuda PAS mempunyai peranan besar sebagai ejen keharmonian kaum antara parti.

Menyentuh landskap politik negara, Khairil Nizam berkata pendaftaran automatik pengundi baharu berusia 18 tahun (Undi18) merupakan ‘pencetus perubahan’ terutama dalam menghadapi Pilihan Raya Umum Ke-15.

“Jumlah warganegara berumur 18 tahun dan ke atas ialah seramai 5.6 juta individu dan daripada jumlah tersebut, mereka yang berusia 18 hingga 20 tahun berjumlah 1.2 juta manakala 4.4 juta orang lagi adalah mereka yang berusia 21 tahun dan ke atas, mereka layak mengundi,” katanya.


JKKP siasat kes jurutera maut jatuh bumbung kilang logam

Jabatan Keselamatan dan Kesihatan Pekerjaan (JKKP) Selangor menyiasat kes seorang jurutera yang maut selepas terjatuh dari bumbung sebuah kilang pembuatan logam di Jalan Kebun, Kampung Jawa, Klang, Rabu lalu.

JKKP Selangor dalam kenyataan memaklumkan lelaki berusia 23 tahun itu terjatuh dari ketinggian 20 meter dan siasatan dijalankan selepas menerima maklumat melalui sistem atas talian MyKKP, lapor Bernama.

“Hasil siasatan awal, mangsa didapati merupakan seorang jurutera syarikat kontraktor projek pemasangan sistem solar di kilang tersebut.

“Ketika kejadian, mangsa dan rakannya telah naik ke bumbung lut sinar itu untuk membuat pemerhatian dan didapati telah jatuh dari bumbung itu,” menurut kenyataan itu.

Menurut JKKP Selangor, mangsa telah diberikan bantuan kecemasan namun gagal dan disahkan meninggal dunia di tempat kejadian oleh pasukan paramedik.

Susulan siasatan tersebut, JKKP Selangor telah mengeluarkan Surat Arahan Larangan Kacau Ganggu tempat kejadian kepada pihak majikan dan Notis Larangan Serta-merta juga dikeluarkan di atas kegagalan pihak majikan mengadakan sistem kerja selamat untuk bekerja di tempat tinggi dengan tidak menyediakan tali keselamatan.

JKKP Selangor memaklumkan turut dikeluarkan adalah Notis Pembaikan bagi kegagalan majikan mengawal pergerakan keluar masuk pelawat (pekerja kontrak) dan tidak mengeluarkan permit untuk kerja (PTW) untuk melakukan kerja tersebut.

Siasatan lanjut akan dijalankan bagi mengenal pasti punca kemalangan dan pihak bertanggungjawab ke atas kemalangan tersebut.

“JKKP Selangor akan mengambil tindakan perundangan ke atas pihak yang bertanggungjawab sekiranya didapati terdapat pelanggaran di bawah peruntukan Akta Keselamatan dan Kesihatan Pekerjaan 1994.

“Kejadian seumpama ini boleh dielak jika majikan melaksanakan penaksiran dan kawalan risiko yang komprehensif mengikut kaedah yang dinyatakan dalam Garis Panduan bagi Pengenalpastian Hazard, Penaksiran Risiko dan Kawalan Risiko (HIRARC),” menurut kenyataan itu.


Jangkitan di lapan negeri naik

Walaupun jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun berbanding semalam, separuh daripada negeri di Malaysia merekodkan peningkatan kes.

Paling ketara penurunan kes harian bagi seluruh negara hari ini, sebahagian besarnya disumbang oleh jumlah jangkitan di Sarawak yang semakin rendah iaitu sebanyak 98 kes berbanding 158 semalam.

Tertinggi pernah direkodkan Sarawak bulan ini ialah pada 3 November lalu iaitu sebanyak 540 kes.

Sehingga tengah hari tadi, Sarawak mencatat kumulatif positif sebanyak 250,333 kes, dengan 246,482 pesakit telah sembuh, dan 1,579 pesakit meninggal dunia.

Sehingga semalam, negeri itu mencatat 2,463 kes aktif dengan 1,455 pesakit menjalani kuarantin di rumah; 555 ditempatkan di PKRC; 397 dimasukkan ke hospital; dan 56 dirawat di unit rawatan rapi (ICU), termasuk 24 daripadanya memerlukan alat bantuan pernafasan.

Manakala, Selangor turut menjadi penyumbang penurunan kes peringkat nasional, apabila hari ini mencatat 952 kes berbanding 1,097 semalam.

Sehingga hari ini, Selangor mencatat kumulatif positif sebanyak 750,820 kes, dengan 723,314 pesakit sembuh, dan 9,763 meninggal dunia.

Sementara itu, berdasarkan statistik dikeluarkan Jabatan Kesihatan Negeri-Negeri hari ini, Kelantan, Johor, Kedah, Pulau Pinang, Terengganu, Melaka, Perlis dan Labuan, mencatat peningkatan kes harian.

Kelantan hari ini merekodkan 446 kes baharu berbanding 358 semalam; diikuti Johor (413 kes baharu, 404 semalam); Kedah (333 kes baharu, 253 semalam); dan Pulau Pinang (279 kes baharu, 262 semalam).

Terengganu pula mencatat 214 kes baharu hari ini berbanding 172 semalam; diikuti Melaka (175 kes baharu, 159 semalam); Perlis (28 kes baharu, 19 semalam); dan Labuan (19 kes baharu, 13 semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan tujuh kluster baharu dikesan dalam tempoh 24 jam sehingga 12 tengah hari tadi.

Jumlah terbaharu itu menjadikan keseluruhan kluster yang dikesan sejak wabak Covid-19 melanda awal tahun lalu kepada 5,938 kluster dengan 5,711 telah ditamatkan dan 227 lagi masih aktif.

Seramai 4,984 pesakit juga dilaporkan sembuh, menjadikan kumulatif sebanyak 2,532,036 kes berbanding 2,627,903 kumulatif positif.

“Daripada jangkitan baharu hari ini, 21 adalah kes import, termasuk empat membabitkan bukan warganegara, dan 4,066 lagi yang turut melibatkan 220 rakyat asing, adalah penularan tempatan,” katanya.

Daripada 4,087 kes harian yang dilaporkan pada hari ini, 72 kes atau 1.8 peratus adalah kategori 3, 4, dan 5; dan 4,015 kes (98.2 peratus) lagi adalah terdiri daripada kategori 1 dan 2.


SRC: Catur terakhir ‘Bossku’ bermula hari ini di Mahkamah Persekutuan

Selepas empat tahun turun naik mahkamah, bekas Perdana Menteri (PM) Datuk Seri Najib Razak dan peguam baharunya akan menghadapi cabaran terbesar mereka apabila kes SRC International Sdn Bhd (SRC) memasuki fasa terakhir hari ini (Isnin, 15 Ogos 2022).

Tidak akan ada lagi rayuan buat Najib selepas ini dan tiada lagi penangguhan.

Langkah terakhir Najib merayu sabitan dan hukumannya selepas dia didapati bersalah oleh Mahkamah Tinggi pada 28 Julai 2020, bermula di Mahkamah Persekutuan hari ini selama 10 hari sehingga 26 Ogos.

Selama tempoh itu mampukah ‘bidak’, ‘benteng’, ‘kuda’, dan ‘menteri’ menghalang daripada ‘raja’ ditumbangkan akan ditentukan Mahkamah Persekutuan selepas 26 Ogos, hari terakhir prosiding rayuan itu?

Sebelum ini, pada 28 Julai 2020, Mahkamah Tinggi menjatuhi hukuman penjara 12 tahun dan denda RM210 juta, selepas Najib didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram RM42 juta dana milik SRC.

Selepas sabitan dan hukuman penjara 12 tahun dan denda RM210 juta dikekalkan di Mahkamah Rayuan pada 8 Disember 2021, rayuan terakhirnya di Mahkamah Persekutuan akan didengar dari 15 hingga 19 Ogos dan kemudian dari 23 hingga 26 Ogos.

Najib mungkin mencari strategi pertahanan baharu, tatkala muncul pula skandal enam kapal tempur Tentera Laut Diraja Malaysia (TLDM) bernilai RM9 bilion meletus 4 Ogos lalu, dengan RM6 bilion wang negara telah dibayar tetapi tiada sebuah pun kapal tempur pesisir pantai (LCS) yang diterima.

Dia telah cuba mendapatkan Peguam Diraja (QC) Britain Jonathan Laidlaw untuk mewakilinya dalam rayuan terakhir ini, tetapi ia telah ditolak pada Julai lalu.

Dia kemudiannya melantik firma guaman baharu, Zaid Ibrahim Suflan TH Liew & Partners (ZIST), untuk mewakilinya selepas melepaskan Tetuan Shafee & Co.

Rakan kongsi firma dan peguam Datuk Zaid Ibrahim berkata firma guamannya bersetuju mengambil kes itu kerana Najib mempunyai rungutan yang sah berhubung sabitannya, khususnya mengenai perkara berkaitan kedaulatan undang-undang dan undang-undang yang berkaitan dengan berat sebelah dan konflik kepentingan.

“Kami hanya tertumpu kepada prinsip perlembagaan, kedaulatan undang-undang, prinsip keadilan semula jadi dan isu undang-undang dan fakta khusus dalam permohonan perbicaraan semula dan rayuan yang sewajarnya,” katanya dalam satu kenyataan pada Jumaat.

Pendekatan sebelum ini, yang menyaksikan beberapa perbalahan terhadap hakim Mahkamah Tinggi, Hakim Mohd Nazlan Mohd Ghazali (kini hakim Mahkamah Rayuan), nampaknya telah diketepikan, dengan Najib menarik balik dakwaan rasuahnya terhadap hakim itu.

Walaupun sebelum ini diancam oleh peguam baharu untuk menarik diri jika penangguhan tidak diberikan oleh Mahkamah Persekutuan, kedua-dua pihak dijangka memberikan yang terbaik dalam hujah mereka tentang mengapa Najib patut atau tidak patut dibebaskan atau jika beliau perlu mendapatkan perbicaraan semula.

Najib telah memfailkan 94 alasan mengapa Mahkamah Rayuan telah tersilap dalam keputusannya untuk mengekalkan sabitan dan hukuman Mahkamah Tinggi.

Dipercayai Ketua Hakim Negara Tun Tengku Maimun Tuan Mat sendiri akan mengetuai panel hakim Mahkamah Persekutuan kerana beliau sebelum ini mengetuai rayuan lima orang dalam permohonan interlokutori (permohonan sebelum perbicaraan) dalam rayuan itu.

Difahamkan, ketika pengurusan kes pada 10 Ogos, perintah pertama yang ditetapkan pada hari ini ialah permohonan Najib untuk meminda usul yang difailkannya untuk mengemukakan bukti baharu dalam kes itu.

Ini akan diikuti dengan pendengaran usul itu sendiri.

Jika usul itu ditolak, mahkamah akan meneruskan rayuan utama yang sepatutnya,” kata sumber memetik laporan The Star.

Selepas kesimpulan hujah untuk usul bagi mendapatkan bukti baharu, pasukan Najib akan sekali lagi membuat permohonan lisan di hadapan mahkamah untuk menangguhkan rayuan utama.

Permohonan mereka melalui surat kepada mahkamah untuk menangguhkan rayuan utama telah ditolak bulan lalu.

Bagaimanapun, jika ia ditolak lagi, mereka tidak mempunyai pilihan selain meneruskan rayuan utama.

Kes berkaitan Najib menarik perhatian kerana dia menjadi PM keenam dari 2009 hingga 2018, dan ketua negara pertama Malaysia diheret ke mahkamah atas tuduhan jenayah.

Perbicaraan kesnya bermula pada 3 April 2019 dengan pendakwaan memanggil 57 saksi sebelum menutup kesnya pada 27 Ogos tahun sama.

Pada 11 November 2019, Najib diarahkan membela diri atas semua pertuduhan selepas mahkamah mendapati pihak pendakwaan berjaya membuktikan kes ‘prima facie’ terhadapnya.

Pertama kali Najib dihadapkan ke Mahkamah Sesyen Kuala Lumpur pada 4 Julai 2018 atas tiga pertuduhan pecah amanah dan satu pertuduhan menyalahgunakan kedudukan.

Pada 8 Ogos 2018, Najib sekali lagi dihadapkan ke Mahkamah Sesyen atas tiga pertuduhan pengubahan wang haram membabitkan wang sama.

Pada 8 Disember tahun lalu, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur ke atas Najib.

Apapun keputusan Mahkamah Persekutuan selepas ini, Najib belum lagi terlepas daripada beberapa lagi pertuduhan lain, termasuk kes membabitkan 1MDB, cukai dan laporan audit.


Zahid cuba heret MT UMNO dalam penipuan yang dirancang lebih awal?

Tindakan menyediakan perutusan sidang media lebih awal sebelum berlangsung Mesyuarat Majlis Tertinggi (MT) UMNO pada Rabu menimbulkan persoalan niat sebenar Presiden UMNO, Datuk Seri Ahmad Zahid Hamidi yang dilihat cuba mengheret ahli-ahli mesyuarat dalam penipuan yang dirancangnya.

Difahamkan, perutusan sidang media Zahid itu direkod lebih awal dan kemudiaan disiarkan dalam laman Facebook, tiada juga sesi soal jawab dengan media diadakan selepas itu.

Bekas setiausaha agung Barisan Nasional (BN), Tan Sri Annuar Musa berkata perbincangan dalam Mesyuarat MT pada Rabu berlangsung dengan berhemah apabila Ahli MT memberikan pandangan masing-masing dan terdapat juga yang tidak bersetuju keputusan keluar daripada kerajaan Perikatan Nasional (PN) diputuskan secara melulu.

“Semua bercakap penuh hemah dan kebijaksanaan yang tinggi. Ya benar, majoriti tidak bersetuju dengan tindakan melulu.

“Saya yakin dengan kebijaksanaan MKT,” katanya dalam ciapan di Twitter.

Bagaimanapun, Annuar mendakwa suara ahli-ahli mesyuarat yang hadir tidak diendahkan oleh Zahid yang membuat keputusan secara tergesa-gesa dengan mengumumkan keputusan UMNO untuk keluar daripada kerajaan PN dan mendesak Perdana Menteri (PM) Tan Sri Muhyiddin Yassin berundur, malah kenyataan media juga sudah disediakan lebih awal sebelum berlangsung mesyuarat pada malam Rabu baru-baru ini.

“Sayangnya, kenyataan media sudah disiapkan lebih awal,” katanya lagi.

Zahid memberi kenyataan media secara siaran langsung dalam Facebook yang didakwa Annuar direkod lebih awal.

Malahan, penularan satu klip video semasa penghujung mesyuarat MT secara maya yang dibacakan Zahid juga berbeza dengan kandungan video perutusan sidang media yang disiarkan dalam Facebook.

Setiausaha Agung UMNO, Datuk Seri Ahmad Maslan dalam satu kenyataan sebelum ini juga mengesahkan Ahli Parlimen (MP) UMNO bebas untuk menyokong kerajaan PN semasa pengundian di Parlimen memecah tembelang Zahid.

Presiden UMNO itu semasa perutusan sejurus Mesyuarat MT pada Rabu mengumumkan keputusan menarik sokongan terhadap Muhyiddin Yassin, ia bagaimanapun tidak menyatakan MP UMNO boleh membuat keputusan mengikut budi bicara masing-masing semasa pengundian di Parlimen nanti.

Kenyataan tersebut sekaligus membuktikan Zahid terkantoi selepas tular satu klip video mendedahkan kenyataannya berhubung pendirian MT UMNO yang memberi kebebasan kepada MP UMNO untuk mengundi nanti di Parlimen.


Saksi bank kes 1MDB terkejut Jho Low nafi pernah berhubung dan berurusan

Bekas Pengurus Perhubungan Ambank, Joanna Yu Ging Ping mengakui terkejut dengan keterangan ahli perniagaan dalam buruan, Low Taek Jho, atau lebih dikenali sebagai Jho Low yang menafikan pernah berhubung dan berurusan dengannya.

Ging Ping, saksi pendakwaan dalam kes penyelewengan dana 1Malaysia Development Berhad (1MDB) semasa disoal balas peguam Datuk Seri Najib Razak berkata terkejut dengan keterangan Jho Low yang dibuat kepada Suruhanjaya Pencegahan Rasuah Malaysia (SPRM) pada 27 November 2015.

Dalam soal balas tersebut, peguam belanya, Tan Sri Muhammad Shafee Abdullah memberitahu Ging Ping bahawa Jho Low memberitahu pegawai SPRM bahawa dia tiada kena mengena dengan akaun bank Najib.

Apabila disoal oleh Muhammad Shafee mengenai kenyataan itu, Ging Ping mengakui terkejut dengan penafian ahli perniagaan terbabit kerana beliau selalu berhubung dan berurusan dengan Jho Low, malah menerima setiap arahan berhubung akaun berkenaan.

Dalam keterangan sebelum ini, Ging Ping mengakui mempunyai hubungan kerja rapat dan bersahabat dengan Jho Low serta sering menerima jemputan ke pangsapuri milik ahli perniagaan itu di Jalan Kia Peng bersama beberapa rakan lain.

Kenyataan Jho Low itu ditimbulkan Muhammad Shafee selepas Ging Ping memberitahu mahkamah, setiap tindakannya adalah atas arahan Jho Low apabila disoal mengenai transaksi wang keluar masuk dalam akaun bekas perdana menteri itu.

Kenyataan itu yang turut digunakan dalam perbicaraan kes penyelewengan dana RM42 juta milik SRC International Sdn Bhd, Jho Low menafikan mempunyai kaitan dengan akaun peribadi Najib dan akaun SRC dalam apa juga perkara.

Jho Low turut menafikan pernah memberi arahan kepada sesiapa termasuk Ging Ping berhubung transaksi kewangan, atas dasar bukan penandatangan yang diberi mandat menguruskan akaun Najib.

Muhammad Shafee: Adakah kamu terkejut Jho Low beritahu SPRM yang dia menafikan pernah berbual dengan kamu melalui perbualan Blackberry (BBM)?

Ging Ping: Saya tidak tahu apa yang beliau beritahu SPRM.

Muhammad Shafee: Jho Low beritahu, dia tidak tahu mengenai perbualan ini dan menafikan pernah bercakap dengan kamu. Adakah kamu terkejut?

Ging Ping: Ya.

Najib berdepan pendakwaan melibatkan 25 pertuduhan menggunakan kedudukannya untuk memperoleh rasuah, selain terbabit dalam pengubahan wang haram membabitkan dana syarikat 1MDB berjumlah RM2.3 bilion.


Indonesia lulus vaksin ke 10 perangi virus Covid-19

Badan Pengawasan Makanan dan Ubat-ubatan (BPOM) Indonesia hari ini meluluskan Izin Penggunaan Darurat (EUA) bagi vaksin baharu Covid-19 keluar syarikat China, Zifivax.

Zifivax adalah vaksin yang dikembangkan oleh Anhui Zhifei Longcom Biopharmaceutical dari China, untuk suntikan kepada individu berusia 18 tahun ke atas.

“Keputusan kajian klinikal fasa 1, 2 dan 3 vaksin Zifivax menunjukkan keberkesanannya mencecah 81.71 peratus, tujuh hari setelah selesai vaksinasi,” kata Pengerusi BPOM, Penny Lukito pada sidang media hari ini.

Penerima akan diberikan tiga dos vaksin melalui suntikan intramuskular dalam tempoh sebulan selepas suntikan pertama, dengan 0.5ml vaksin bagi setiap suntikan.

Dalam berdepan varian Covid-19, Penny berkata, Zifivax memberi perlindungan sehingga 92.93 peratus bagi varian Alpha, varian Gamma (100 peratus), Delta (77.47 peratus), dan Kappa (90 peratus).

Kesan sampingan yang disebabkan oleh suntikan vaksin dianggap berada di bawah tahap biasa seperti sakit di tempat suntikan, sakit kepala, dan demam.

Vaksin itu boleh disimpan dalam suhu di bawah 2 hingga 4 darjah Celsius, di mana Penny berkata ia sesuai dengan negara tropika seperti Indonesia.

“Dengan persetujuan yang diberikan hari ini bermakna Indonesia kini meluluskan 10 jenis vaksin untuk kegunaan kecemasan melawan Covid-19,” katanya.

Sebelum ini, ujian fasa tiga terhadap vaksin Zifivax dilakukan membabitkan 28,500 penerima. Indonesia adalah salah satu pusat pelaksanaan ujian klinikal tahap 3 selain Uzbekistan, Pakistan, Equador dan China. – Agensi


Pejuang calon Tun M PM kali ketiga

Parti Pejuang Tanah Air (Pejuang) Wilayah Persekutuan mencadangkan pengerusinya yang juga bekas Perdana Menteri (PM) dua kali, Tun Dr Mahathir Mohamad mengetuai semula kerajaan jika menang Pilihan Raya Umum Ke-15 (PRU-15) yang dijangka diadakan tahun depan.

Ketua Pejuang Wilayah Persekutuan Datuk Seri Khairuddin Abu Hassan berkata Dr Mahathir – yang berusia 97 tahun pada 10 Julai lalu – masih yang paling layak dalam kalangan semua ahli politik untuk menjadi PM, lapor FMT.

“Mengapa kita tidak mencalonkan Mahathir? Beliau mempunyai lebih kemahiran dan pengetahuan berbanding pemimpin lain di negara ini.

“Kebolehan (Datuk Seri) Anwar Ibrahim, (Datuk Seri) Najib Razak, (Tan Sri) Muhyiddin Yassin dan lain-lain tidak boleh dibandingkan dengan Mahathir,” Khairuddin dipetik sebagai berkata.

Anwar yang juga Presiden PKR kini mengetuai gabungan Pakatan Harapan (PH), yang memenangi PRU-14 pada 2018 manakala Najib masih mempunyai pengaruh besar dalam gabungan Barisan Nasional (BN) pimpinan UMNO walaupun kalah pada PRU-14.

Muhyiddin, yang mengasaskan Bersatu bersama Dr Mahathir, membawa parti itu keluar daripada PH pada 2020 untuk membentuk gabungan Perikatan Nasional (PN) apabila beliau menjadi PM.

Khairuddin berkata sekiranya Dr Mahathir menjadi PM sekali lagi, satu “pelan induk” untuk menyelesaikan semua masalah Malaysia akan disediakan, sambil menyatakan bahawa Ahli Parlimen Langkawi itu tidak pernah goyah dalam perjuangannya untuk menegakkan kebenaran.

“Pengalaman luas beliau akan membantu membina Malaysia baharu. Tidak ada orang yang lebih baik,” Khairuddin dipetik sebagai berkata oleh FMT.

Dr Mahathir mengumumkan pada Mac bahawa beliau tidak akan mempertahankan kerusi Parlimen Langkawi pada PRU-15, sebelum mengisytiharkan pada 30 Jun lalu bahawa beliau akan terbuka untuk bertanding jawatan jika tiada calon lain.


2,875 kes baharu, Kelantan paling tinggi

Kelantan mencatatkan jangkitan terbaharu Covid-19 tertinggi di Malaysia dalam tempoh 24 jam, dengan 662 kes dilaporkan, kata Kementerian Kesihatan (KKM), pada Khamis.

Selangor pula mencatatkan 633 kes diikuti Sarawak (474), Kuala Lumpur (332) dan Johor (169).

Secara keseluruhan 2,875 jangkitan baharu dilaporkan membabitkan 2,846 jangkitan tempatan dan 29 import, menjadikan kumulatif kes sebanyak 384,688 kes.

Tujuh kematian juga dilaporkan, menjadikan keseluruhan yang meninggal dunia akibat Covid-19 di negara ini ialah 1,407.

Menurut data terbaharu diterbitkan KKM, 248 pesakit kini menerima rawatan di unit rawatan rapi, dengan 115 memerlukan bantuan alat pernafasan.


Kes bunuh CEO Cradle Fund: Peguam, jurugambar bergelut

Pergelutan berlaku antara peguam dan jurugambar yang membuat liputan mengenai kes pembunuhan Ketua Pegawai Eksekutif (CEO) Cradle Fund Nazrin Hassan di pintu masuk ke Mahkamah Tinggi Shah Alam pagi ini (21 Jun).

Wartawan yang membuat liputan kes itu terganggu seketika apabila peguam, S Suresh, yang mewakili tertuduh juvana, dipukul di kepala oleh seorang jurugambar.

Bagaimanapun, tidak dapat dipastikan bagaimana kejadian itu boleh berlaku dan siapa yang menjadi puncanya.

Tetapi menurut The Star, Suresh dilihat cuba melepasi kerumunan jurugambar sebelum emosi memuncak dan peguam itu dipukul di dahi oleh kamera.

Kata-kata makian kemudian dilemparkan apabila beberapa jurugambar cuba memisahkan pergaduhan.

Jurugambar terbabit didengar mencabar peguam itu membuat laporan polis berhubung serangan itu.

Suresh kemudiannya dilihat berjalan menuju ke tangga sambil mengelap dahinya.

Mahkamah Tinggi Shah Alam akan memutuskan hari ini jika balu Nazrin, Samirah Muzaffar dan dua remaja akan dibebaskan atau diarah membela diri di mahkamah atas kes pembunuhan itu..

Remaja berkenaan dan ahli keluarga mereka telah tiba di mahkamah seawal jam 7.30 pagi untuk menempah bangku di bilik mahkamah, dan wartawan yang tidak berjaya mendapatkan tempat duduk terpaksa menuju ke sebuah lagi bilik media khas dua tingkat di atas bilik mahkamah.

Sekiranya keputusan mahkamah berpihak kepada pendakwaan, yakni mahkamah mendapati terdapat kes prima facie terhadap Samirah, 47, dan dua remaja maka mereka akan dipanggil untuk membela diri, namun jika keputusan adalah sebaliknya, ketiga-tiga tertuduh itu akan dilepas dan dibebaskan.

Pada 22 April lepas, Hakim Ab Karim menetapkan 30 Mei sebagai tarikh untuk menyampaikan keputusannya selepas mendengar hujah kedua-dua pihak, walau bagaimanapun, tarikh itu ditunda kepada hari ini.

Pasukan pendakwaan dianggotai Timbalan Pendakwa Raya Mohd Asnawi Abu Hanipah, Tengku Intan Suraya Tengku Ismail dan Nur Sabrina Abu Bakar manakala pasukan pembelaan terdiri daripada peguam Tan Sri Muhammad Shafee Abdullah serta Rahmat Hazlan.

Pada 14 Feb lepas, pihak pendakwaan menutup kes mereka selepas memanggil 57 saksi termasuk abang dan kakak si mati, Dr Abdul Aziz, Dr Malek Reedzwan dan Che Elainee; Pengarah Jabatan Bomba Kuala Lumpur Edwin Galan Anak Teruki; Pegawai Forensik Patologi Hospital Kuala Lumpur Dr Siew Sheue Feng; serta pengawal keselamatan kediaman si mati Raju Kumar Pandit.

Perbicaraan tersebut bermula pada 6 September 2019.

Samirah serta dua remaja lelaki masing-masing berusia 19 dan 16 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 47, di sebuah rumah di Mutiara Damansara antara 11.30 malam, 13 Jun 2018 dan 4 pagi 14 Jun 2018.


Pendakwaan tutup kes rasuah RM2.8 juta Bung Moktar, Zizie Izette

Pihak pendakwaan menutup kes rasuah berjumlah RM2.8 juta membabitkan Ahli Parlimen Kinabatangan Datuk Seri Bung Moktar Radin dan isteri, Datin Seri Zizie Izette Abdul Samad, hari ini, selepas memanggil 30 saksi memberi keterangan.

Timbalan Pendakwa Raya Law Chin How memberitahu perkara itu kepada Hakim Mahkamah Sesyen Rozina Ayob, selepas saksi pendakwaan terakhir yang juga pegawai penyiasat Suruhanjaya Pencegahan Rasuah Malaysia (SPRM), Norsharil Saharom, 37, selesai memberikan keterangan.

Terdahulu, Chin How menawarkan lapan lagi saksi membabitkan kakitangan Felcra, Public Bank dan SPRM kepada pasukan pembelaan.

Bagaimanapun, peguam mewakili Zizie Izette Datuk K Kumaraendran menolak tawaran Chin How yang disifatkan tiada keperluan ketika ini.

Hakim kemudian memerintahkan pihak pendakwaan dan pembelaan memfailkan hujahan bertulis selewat-lewat 17 Jun depan, manakala hujahan lisan pula pada 24 Jun, sebelum mahkamah memutuskan sama ada Bung Moktar dan Zizie Izette dibebaskan atau diarahkan membela diri.

Seramai 30 saksi pendakwaan dipanggil, termasuk bekas Pengurus Besar Pelaburan Felcra, Adnan Yusof; Ahli Lembaga Pengarah (ALP) Felcra Dr Habibah Suleiman; dan dua perunding unit amanah Public Mutual Berhad, iaitu Norhaili Ahmad Mokhtar dan Madhi Abdul Hamid, memberi keterangan dalam perbicaraan bermula 2 Januari 2020.

Pada prosiding hari ini, mahkamah diberitahu dua perunding unit amanah itu tidak diugut, dipaksa dan dijanjikan apa-apa ketika sesi rakaman percakapan oleh SPRM berhubung kes rasuah berkenaan.

Sesi itu dijalankan terhadap Norhaili serta Madhi di bilik bawah tanah tanpa tingkap di ibu pejabat SPRM Putrajaya pada 2016 dan 2018.

Saksi pendakwaan ke-28 yang juga pegawai penyiasat SPRM Hazlina Rahmat, 41, berkata Nurhaili kelihatan tenang dan baik ketika sesi rakaman percakapan berkenaan pada 2016.

“Bilik itu ada pendingin hawa dan tiada tingkap. Saya setuju jika orang yang kali pertama masuk bilik itu akan takut sedikit.

“Kalau Nurhaili rasa gementar, saya akan tenangkan dia dan beritahu siasatan untuk apa. Tiada ugutan, paksaan dan janjikan apa-apa,” katanya seperti dilapor BH.

Ditanya peguam Bung Moktar, M Athimulan, sama ada seorang lagi pegawai penyiasat SPRM, Mohd Haris Ibrahim, 42, ada bersama ketika sesi rakaman keterangan itu, Hazlina memaklumkan ada tetapi bukan sepanjang masa.

“Dia (Mohd Haris) hanya masuk beri penerangan sekejap dan selepas itu dia keluar,” katanya.

Hazlina turut bersetuju dengan cadangan Athimulan bahawa penerangan itu ialah mengenai apa yang perlu direkod mengikut kehendak siasatan.

Sementara itu, saksi pendakwaan ke-29 dan pegawai penyiasat SPRM, Saiful Amir Hamzah, 33, berkata bilik merakam keterangan Nurhaili pada 2018 adalah selesa dan dilengkapi dua kerusi.

“Bilik itu tiada tingkap tetapi ada cermin. Saya merekod keterangan Nurhaili di bilik berkenaan mengikut arahan Ketua Pengarah SPRM ketika itu,” katanya.

Norsharil pula memberitahu mahkamah, Madhi diberikan masa untuk keluar dan masuk bilik mengikut keperluan seperti solat, ketika sesi rakaman percakapan dibuat.

“Seingat saya, tujuan rakaman percakapan berkaitan pelaburan Public Mutual berjumlah RM150 juta oleh pihak Felcra dan dokumen berkaitan yang saya peroleh,” katanya.

Bung Moktar, 64, didakwa atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar yang juga Pengerusi Bukan Eksekutif Felcra ketika itu, didakwa menerima rasuah daripada Madhi melalui Zizie Izette di Public Bank cawangan Taman Melawati, di sini, antara jam 12.30 tengah hari dan 5 petang 12 Jun 2015.

Bung Moktar juga mengaku tidak bersalah menerima suapan wang tunai RM335,500 daripada Norhaili bawah nama Zizie Izette atas sebab sama dan di tempat sama pada 19 Jun 2015, manakala Zizie Izette, 44, mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Diserang tanpa henti, Rafizi kata sekarang Sanusi tak tidur lena

Timbalan Presiden PKR, Rafizi Ramli menyifatkan Menteri Besar Kedah, Datuk Seri Muhammad Sanusi Md Noor kini tidak tidur lena berikutan pendedahan demi pendedahan dibuat kerajaan.

Menurut Menteri Ekonomi itu, semua perkara yang cuba ditenggelamkan selama ini telah timbul satu persatu dalam ceramah politik.

“Sekarang ini, saya rasa Sanusi pun tidur malam pun tak lena juga. Dia boleh cakap besar depan rakyat ini tapi saya tahu dia tidur malam tak boleh lena.

“Sebab daripada ceramah politik, semua perkara yang cuba ditenggelamkan selama ini dia mula timbul satu persatu satu persatu,” katanya, lapor Sinar Harian.

Rafizi berkata sedemikian ketika berucap pada Jelajah Madani Dewan Undangan Negeri (DUN) Suka Menanti di Padang Awam Taman Wira Mergong malam tadi.

Menurut Rafizi, Menteri Dalam Negeri, Datuk Seri Saifuddin Nasution Ismail pastinya pastinya tidak akan membuat sebarang pendedahan sekiranya tidak memiliki fakta yang mencukupi.

“Saya tengok Saifuddin dah bentang semua. Ini macam gaya masa saya pembangkand dulu macam mana kita dedah skandal. Syaratnya, kalau nak sesuatu itu lekat dalam kepala rakyat, sesuatu (isu) itu tidak boleh kita sebut, mati di situ. Mesti serang sehari demi sehari. Strateginya ialah keluar sedikit-sedikit kemudian bagi dia jawab. Kalau kekal dalam dua minggu berturut-turut, ia akan mengubah persepsi rakyat ke sebelah kita. Itu syaratnya.

“Saya nak beritahu Sanusi, kalau kita tidak ada cukup (maklumat) untuk kita heret sampai dua minggu maksudnya kita tak ada cukup maklumat, kita tak ada cukup fakta, kita takkan buat (pendedahan).

“Kalau mula lontar, saudara Saifuddin lontar satu (pendedahan) tunggu kamu jawab, maksudnya dia tahu kamu tak boleh jawab sebab dia ada 10 lagi. Jadi saya minta Saifuddin, ada dalam dua minggu lagi bagi sedikit-sedikit (pendedahan). Kita nak tengok betapa hebatnya ‘Hero Malaya” daripada PAS ini,” katanya.

Dalam perkembangan sama, beliau berkata, ketika mengambil alih Kerajaan Persekutuan, kerajaan dimaklumkan dari semasa ke semasa bahawa berlaku penyeludupan haram unsur nadir bumi (REE).


Selepas hilang semalam, MIC kata bukan boikot

Selepas memboikot majlis penamaan calon Barisan Nasional (BN) oleh Datuk Seri Ahmad Zahid Hamidi malam tadi, MIC hari ini mendakwa parti itu tidak bertindak demikian sebaliknya bersetuju dengan calon dan kerusi yang diberikan kepada mereka.

Presiden MIC Tan Sri SA Vigneswaran berkata beliau mengambil tanggungjawab sebagai ketua untuk memastikan semua ahli jawatankuasanya memahami keadaan dan akur dengan keputusan yang telah dibuat.

“Tidak, tidak. Ini bukan pasal boikot. Kita bukan boikot. Saya nak tunjukkan kepimpinan di mana keputusan itu diambil sebulat suara oleh semua ahli jawatankuasa MIC. Jadi apa juga kerusi-kerusi yang kita telah bertukar dan sebagainya perlu mendapat persetujuan.

“Walaupun saya sudah berbincang dengan semua berkenaan dengan kerusi tapi secara keseluruhan tanggungjawab saya adalah untuk memastikan semua AJK Pusat MIC memahami keadaan supaya mereka bukan sahaja harus turun padang untuk bekerja tapi akur dengan keputusan yang kita dan juga pucuk pimpinan BN ambil,” katanya pada sidang media hari ini.

Malam tadi, barisan pimpinan tertinggi MIC tidak hadir pada majlis pengumuman calon dan dikaitkan dengan bantahan parti komponen BN itu terhadap keputusan Zahid yang juga pengerusi BN.

Mengulas lanjut, Vigneswaran yang dicalonkan di Parlimen Sungai Siput turut menafikan bermasalah dengan pencalonan Friends of BN pada Pilihan Raya Umum Ke-15 (PRU-15) kali ini.

“Banyak yang katakan kami tidak gembira dengan Friends of BN dan sebagainya, padahal kami sudah bersetuju untuk beri kerusi itu kepada mereka. Kami okay selagi kerusi kami tidak terjejas,” katanya.

Beliau turut menyifatkan calon Sungai Buloh, Khairy Jamaluddin sebagai ‘winnable’ berbanding calon lain.

“Ya, kami tukar kerusi di mana kami beri Sungai Buloh dan Kapar kepada UMNO. Yang terbaik kita boleh buat, bila kita tak boleh menang kerusi itu dan calon seperti KJ yang memang ramai pengikut, ‘up coming politician’…kami bukan melihat soal Melayu ke India ke Cina tapi peluang calon BN itu menang kerusi itu untuk BN.

“Ini yang kita sebut hubungan kekeluargaan. Saya berpendapat KJ calon yang sangat bagus di Sungai Buloh sebab dia Melayu urban dan boleh dikatakan beliau disukai. Itu fakta,” katanya.


Bentang Bajet 2023 baru bubar Parlimen, saran Nazri

Kerajaan seharusnya membentang Bajet 2023 sebelum membubarkan Parlimen bagi memberi laluan untuk pilihan raya umum ke-15 diadakan, kata Ahli Parlimen Padang Rengas Datuk Seri Mohamed Nazri Abdul Aziz.

Menurut Nazri, Barisan Nasional (BN) akan mampu menambat hati rakyat sekiranya ia dapat menyediakan bajet yang bagus sekaligus mencerahkan peluang blok tersebut kembali membentuk kerajaan Persekutuan.

Sambil menempelak ahli parlimen yang menggesa Parlimen dibubarkan lebih awal tanpa sebarang persediaan rapi, Nazri berkata seorang ahli politik yang bijak hanya akan meminta pilihan raya diadaan selepas bajet diluluskan di Parlimen.

“Kita sebagai seorang ahli politik yang tidak cerdik kalau kita tidak menggunakan kesempatan yang boleh ada pada kita iaitu untuk mengumumkan bajet, yang baik, yang rakyat suka, kalau rakyat suka dia akan sokong kita.

“Mengapa hak ini ada pada kita, yang legit, yang sah kita tidak mahu guna. Ini kadangkala saya rasa setengah-setengah kita terlalu nampak tentang kepentingan diri sahaja.

“Nak buat PRU kenapa? Kerana mereka lihat kali ini kita menang semua nak jadi Ahli Parlimen, semua nak bertanding.

“Ini masalah kita, terlalu banyak kepentingan peribadi. Fikirlah kepentingan parti,” Nazri dipetik sebagai berkata oleh Awani.

Nazri turut mengingatkan bahawa kuasa membubar Parlimen berada di tangan Yang Di-Pertuan Agong, dan menasihatkan ahli-ahli parlimen supaya tidak terlampau ghairah menggesa pilihan raya diadakan lebih awal.

Spekulasi Parlimen akan dibubar dalam masa terdekat ini bertiup kencang susulan dari keputusan Majlis Tertinggi Umno yang membuat ketetapan supaya Memorandum Persefahaman (MoU) Transformasi dan Kestabilan Politik antara kerajaan Persekutuan dan Pakatan Harapan (PH) yang berakhir 31 Julai ini untuk tidak disambung.

BN juga tampak sudah bersedia menghadapi pilihan raya apabila sebulat suara menamakan Perdana Menteri Datuk Seri Ismail Sabri Yakoob selaku calom perdana menteri blok tersebut dalam PRU15.


Meteor luar biasa terangi malam Norway

Penduduk Norway dikejutkan dengan sebutir meteor yang menerangi langit malam di tenggara negara itu, tiga hari lalu.

Pakar Norway memaklumkan meteor yang luar biasa besar itu dapat dilihat di sebahagian besar selatan Scandinavia dan menerangi tenggara Norway dengan kilauan cahaya yang terang selama beberapa saat, selain ramai yang mendakwa turut mendengar bunyi yang kuat.

Agensi Meteor Norway yang menilai dan mengkaji beberapa rakaman video dalam kejadian Ahad lalu berkata meteor itu pertama kali muncul kira-kira 90 kilometer di utara Oslo dan bergerak ke arah barat daya sebelum pecah dan menghasilkan kilauan cahaya.

“Meteor itu muncul jam 1.08 pagi Ahad dan dapat dilihat kira-kira lima saat,” kata agensi itu yang turut memuat naik video meteor berkenaan di laman Twitter mereka.

Bergerak dengan kelajuan kira-kira 36,500 batu sejam, meteor itu boleh dilihat di sebahagian selatan Scandinavia, kata agensi itu.

Polis Norway memaklumkan mereka menerima beberapa panggilan kecemasan tetapi tiada laporan kecederaan atau kerosakan berikutan fenomena itu.

Fenomena meteor terbakar ketika memasuki atmosfera bumi dengan kelajuan tinggi bukan perkara biasa di Norway dan agensi berkenaan mempunyai beberapa kamera yang memantau kejadian di langit.

Data awal menunjukkan bahawa meteorit mungkin jatuh di kawasan hutan tebal, Finnemarka, tidak jauh dari Oslo. Susulan itu sepasukan pakar sedang menjalankan siasatan di kawasan hutan berkenaan. – Agensi


Anwar sudah sedia tiga senarai ‘Kabinet bayangan’

Ketua Pembangkang, Datuk Seri Anwar Ibrahim dikatakan sudah menyusun senarai ‘Kabinet bayangan’ untuk mengambil alih Putrajaya jika kerajaan Perikatan Nasional (PN) melepaskan tugas memimpin negara sekarang.

Anwar sendiri meletakkan dirinya sebagai Perdana Menteri dan Menteri Kewangan, selain melantik dua Timbalan Perdana Menteri yang salah seorangnya adalah Ahli Parlimen DAP.

Difahamkan ‘Kabinet bayangan’ itu mempunyai tiga senarai nama mereka yang akan dilantik menjadi menteri dan timbalan menteri, yang akan dipilih dalam mesyuarat pimpinan Pakatan Harapan (PH)

Senarai ‘Kabinet bayangan’ itu turut merangkumi beberapa pemimpin UMNO yang sebelum ini kuat menyokong beliau, termasuk anak muridnya Datuk Seri Ahmad Zahid Hamidi, yang kini berdepan pelbagai tuduhan di mahkamah.

Difahamkan nama bekas Perdana Menteri Datuk Seri Najib Razak tiada dalam senarai, kata sumber kepada Agenda Daily.

Demikian juga Presiden Warisan Datuk Seri Shafie Apdal tidak disenaraikan, tetapi beberapa pemimpin Sabah, termasuk Datuk Seri Bung Moktar Radin diletakkan dalam senarai simpanan.

Bagaimanapun, Agenda Daily tidak dapat mengesahkan kebenaran maklumat itu, dan usaha dilakukan untuk mendapatkan kenyataan daripada Anwar sendiri sedang dilakukan.

Antara yang disenaraikan dalam ‘Kabinet bayangan’ Anwar termasuk Presiden AMANAH, Mohamad Sabu yang dikatakan akan dikekalkan sekali lagi di Kementerian Pertahanan.

Demikian juga Setiausaha Agung DAP, Lim Kit Siang yang akan dilantik sebagai menteri yang bertanggungjawab terhadap ekonomi, sementara Datuk Seri Dr Dzulkefly Ahmad juga dikekalkan di Kementerian Kesihatan.

Sumber itu memberitahu sejak beberapa hari lalu Anwar sudah ‘memerhati’ beberapa rakan dalam komponen PH untuk diletakkan dalam senarai ‘Kabinet bayangannya’.


5 kluster baharu pendidikan semalam

Kementerian Kesihatan (KKM) hari ini memaklumkan daripada sembilan kluster baharu yang dikesan dalam tempoh 24 jam semalam, lima membabitkan kluster berkaitan pendidikan.

Kluster pendidikan itu dikesan masing-masing dua di Kelantan serta Kedah dan satu di Melaka, yang keseluruhannya melibatkan 116 kes positif Covid-19, lapor KKM menerusi laman sesawang Covidnow yang dikemas kini tengah malam tadi.

Di Kelantan, dua kluster pendidikan melibatkan Kluster Jalan Merbau Kota Bharu yang menular di daerah Kota Bharu dan Pasir Puteh membabitkan lapan kes dan Kluster Jalan Lepah di Pasir Puteh dengan 17 kes positif.

Kedah pula melibatkan Kluster Dah Jalan Stadium merangkumi daerah Kota Setar, Kubang Pasu, Pendang dan Langkawi, melibatkan 56 kes positif, serta Kluster Dah Batu 16, Yan (19 kes).

Melaka turut mencatat satu kluster pendidikan iaitu Kluster Jalan Pengkalan Batu di Melaka Tengah yang melibatkan 16 kes.

Sementara itu empat lagi kluster yang dikesan semalam membabitkan tempat kerja iaitu dua di Kuala Lumpur, dan masing-masing satu di Johor serta Pahang.

Kluster tempat kerja di Kuala Lumpur melihatkan Kluster Jalan Ampang 99 yang menular di Titiwangsa, Kepong, Cheras dan Lembah Pantai melibatkan sembilan kes; serta Kluster Jalan Bukit Jalil Indah di Cheras (tujuh kes).

Kluster Jalan Masjid Abu Bakar yang melibatkan Johor Bahru dan Tangkak pula membabitkan sembilan kes, manakala di Pahang ialah Kluster Jalan Maran Batu Satu, Temerloh (17 kes(.

Sehingga semalam, negara merekodkan 6,315 kluster Covid-19 dengan 6,081 daripadanya telah ditamatkan dan 234 masih aktif.


Mohamaddin Ketapi pula keluar Warisan

Ahli Parlimen Lahat Datu, Datuk Mohamaddin Ketapi hari ini mengumumkan keluar daripada Parti Warisan Sabah (Warisan) dan menjadi wakil rakyat Bebas di Dewan Rakyat.

Bekas Menteri Pelancongan, Seni dan Budaya ketika pentadbiran kerajaan Pakatan Harapan (PH)-Warisan itu yang juga Ahli Dewan Undangan Negeri (ADUN) Segama turut mengumumkan menjadi ADUN Bebas mesra kerajaan Gabungan Rakyat Sabah (GRS) di Dewan Undangan Negeri (DUN).

Tindakan Mohamaddin meninggalkan parti pimpinan bekas Ketua Menteri Sabah, Datuk Seri Mohd Shafie Apdal itu, menyusul langkah dibuat ADUN Sindumin, Datuk Dr Yusof Yacob pada 8 Oktober lalu.

Warisan kini sudah kehilangan tiga wakil rakyat di DUN selepas seorang lagi ADUN parti itu bagi kerusi Sebatik, Hassan A Gani Pg Amir lebih awal mengambil tindakan sama pada Februari lalu.

Pada satu sidang media hari ini, Mohamaddin berkata, langkah itu diambil setelah melihat tiada sebarang bentuk pembangunan dan kemajuan dapat disalurkan di kawasan diwakilinya sepanjang berada di kerusi pembangkang.

Warisan memenangi 23 kerusi dalam Pilihan Raya Negeri (PRN) Sabah tahun lalu.

“Di Dewan Rakyat, saya mengisytiharkan menjadi wakil rakyat Bebas sepenuhnya. Namun, sekiranya satu undi Bebas boleh membantu membuat keputusan demi kepentingan rakyat dan negara, saya sangat berbesar hati untuk mengundi dan menyokong usaha kerajaan Persekutuan,” kata Mohammadin.

Memberi alasan keputusannya keluar parti demi usaha dan tumpuan untuk membawa pembangunan di DUN Segama dan Parlimen Lahad Datu kerana beliau sukar menjawab pertanyaan penyokong mengenai usaha membangunkan kawasan.

“DUN Segama menjadi penyumbang terbesar dari segi hasil ekonomi di Lahad Datu kerana mempunyai kawasan ladang kelapa sawit yang luas dan banyak kilang sawit tetapi tandas awam pun tiada di Segama.

“Jadi, kalau saya terus menjadi wakil rakyat pembangkang, selama empat tahun lagi sebelum pilihan raya negeri akan datang, saya tidak dapat bawa apa-apa kemajuan di Segama khususnya. Berikutan itu, hari ini saya isytiharkan keluar Warisan dan menjadi wakil rakyat Bebas mesra kerajaan negeri Sabah,” katanya lagi.


Kerugian akibat banjir cecah RM6.5 bilion

Penilaian impak disebabkan banjir yang berlaku di 50 daerah di Malaysia pada bulan lepas (Disember) menganggarkan kerugian yang dialami adalah antara RM5.3 bilion hingga RM6.5 bilion, demikian menurut dapatan awal Jabatan Perangkaan Malaysia (DOSM).

Menteri di Jabatan Perdana Menteri (Ekonomi) Datuk Seri Mustapa Mohamed berkata daripada jumlah itu, kerugian melibatkan aset awam dan infrastruktur seperti jalan raya dan jambatan adalah yang tertinggi iaitu RM2 bilion, menurut laporan Bernama.

Kerugian lain meliputi kerosakan tempat kediaman antara RM1.2 bilion hingga RM1.4 bilion; kenderaan RM1 bilion hingga RM1.3 bilion; pembuatan (RM800 juta hingga RM1 bilion); premis perniagaan (RM500 juta hingga RM600 juta); dan pertanian (RM40.9 juta hingga RM49.9 juta).

“Ini anggaran, saya minta DOSM untuk memurnikan angka-angka ini. Ini adalah tugas perangkaan iaitu buat anggaran, maka dari segi bantuan kami cuba sesuaikan dengan jumlah kehilangan,” katanya.

Beliau berkata demikian dalam sidang media selepas melancarkan pelaksanaan Survei Pendapatan dan Perbelanjaan Isi Rumah dan Kemudahan Asas (HIES/ BA) 2022 di sini hari ini.

Mengenai HIES/ BA 2022 itu, Mustapa berkata survei berkenaan dilaksanakan secara temu ramah bersemuka melibatkan kira-kira 93,000 isi rumah atau 500,000 penduduk di seluruh negara, bermula pada Januari hingga Disember nanti.

Antara objektif survei adalah untuk mengkaji dan menyediakan maklumat pola pendapatan dan perbelanjaan isi rumah; menyediakan statistik kemiskinan terutamanya kadar kemiskinan sehingga ke peringkat daerah pentadbiran, katanya.

“Ia membantu kerajaan merancang dan memantau keberkesanan pelaksanaan rancangan pembangunan negara khususnya bagi meningkatkan kesejahteraan rakyat,” katanya.

Ketua Perangkawan Datuk Seri Dr Mohd Uzir Mahidin yang turut hadir berkata dapatan survei HIES/BA 2022 itu akan menjadi penanda aras baharu bagi kerajaan menggubal polisi dan dasar yang berkaitan untuk kesejahteraan rakyat.

Dapatan juga akan menjadi input yang akan digunakan kerajaan untuk menilai pencapaian Rancangan Malaysia Ke-12, Wawasan Kemakmuran Bersama 2030, dan Agenda 2030 Pembangunan Mampan (SDGs) yang menekankan pembangunan negara secara mampan seiring dengan pengagihan ekonomi yang adil, saksama dan inklusif, katanya.


UMNO Selangor tak nampak peluang KJ menang dalam PRN: Megat

Peluang untuk Khairy Jamaluddin Abu Bakar menang dalam Pilihan Raya Negeri (PRN) Selangor masih samar-samar, kata Datuk Megat Zulkarnain Omardin.

Pengerusi UMNO Selangor tidak nampak bekas Ketua Pemuda yang dipecat parti itu baru-baru ini mempunyai peluang cerah untuk menang pada PRN nanti, malah keadaan politik juga boleh berubah dan dijangka rakyat akan kembali menyokong UMNO yang kini menjadi sebahagian kerajaan campuran Pakatan Harapan (PH).

“Keadaan itu boleh berubah dalam masa singkat terutama menjelang PRN yang dijangka berlaku pada pertengahan tahun ini.

“Tiada siapa dapat menjangkakan dengan tepat apa yang akan berlaku pada esok atau lusa dan keadaan itu pasti mempengaruhi pemikiran pengundi apabila tiba hari mengundi,” kata Megat dipetik laporan Utusan Malaysia.

Megat yang juga Setiausaha Politik kepada Datuk Seri Ahmad Zahid Hamidi memberi senario politik sebelum ini semasa Pilihan Raya Kecil (PRK) yang menyaksikan UMNO menang banyak tetapi kemudiaan kalah teruk semasa Pilihan Raya Umum Ke-15 (PRU-15).

“Sejarah membuktikan tujuh PRK berturut-turut (termasuk Semenyih), menang dua PRN dengan jumlah keputusan yang besar tetapi kita kalah pada PRU-15.

“Jadi, itu sangat dinamik, ia mengikut citarasa pengundi waktu atau semasa mengundi. Jadi apa hendak berlaku tiga atau empat bulan dari sekarang, adalah sesuatu yang tidak boleh siapapun jangka,” katanya lagi.

Terdahulu, media melaporkan Khairy berkemungkina akan membuat penampilan PRN di Selangor nanti.

Malah, Ketua Armada, Wan Ahmad Fayhsal Wan Ahmad Kamal yakin kebolehan dan populariti Khairy atau KJ akan membolehkan PN menguasai Selangor dan Negeri Sembilan.

“Kehadiran Khairy mampu mewujudkan satu gelombang baharu kepada anak muda, khususnya pengundi atas pagar, bagi memberikan undi kepada PN dan berupaya memberi kemenangan merampas kedua-dua negeri daripada Pakatan Harapan (PH).

“Kalau UMNO anggap Khairy sebagai beban, tetapi Bersatu kita anggap dia satu kelebihan yang mampu mencetuskan gelombang baharu dalam politik Malaysia. Jadi kita sedia terima Khairy, kalau dia sedia terima lamaran kita.

“Tawaran masuk Bersatu? Presiden Bersatu, Tan Sri Muhyiddin Yassin sudah awal-awal mengalukan jika KJ mahu sertai parti kita. Tetapi tidak tahu bagi pihak beliau sendiri… itu kena tanya beliau,” katanya sebelum ini.


Keputusan kes rogol pembantu rumah libatkan ADUN Tronoh hari ini

Mahkamah Tinggi Ipoh akan membuat keputusan berhubung perbicaraan kes rogol melibatkan Ahli Dewan Undangan Negeri (ADUN) Tronoh, Paul Yong Choo Kiong yang dituduh merogol pembantu rumahnya hari ini.

Bekas ADUN DAP itu sepatutnya mengetahui keputusan berhubung perbicaraan kes rogolnya pada 28 Jun lalu tetapi ditangguhkan ke hari ini selepas berlaku kematian ibu tertuduh.

Yong sebelum ini mengumumkan keputusannya keluar DAP dan kini menyertai sebuah parti baharu, Parti Bangsa Malaysia (PBM).

Pada 31 Mac lalu, pasukan pembelaan diketuai Rajpal bersama Salim Bashir menutup kesnya selepas memanggil tiga saksi iaitu Yong, 52, dan isteri, Too Choon Looi, 46, serta bapa saudara mangsa, Muhammad Rusdi, 51.

Prosiding tersebut berlangsung selama dua hari pada 16 dan 31 Mac lalu.

Sebelum ini pada 7 Disember tahun lalu, Mahkamah Tinggi memerintahkan bekas exco kerajaan negeri itu membela diri terhadap tuduhan merogol pembantu rumah warga Indonesia pada Julai 2019.

Hakim Datuk Abdul Wahab memutuskan demikian selepas mendapati pihak pendakwaan berjaya menimbulkan prima facie terhadap pertuduhan berkenaan.

Sepanjang prosiding tersebut, pendakwaan dikendalikan Pengarah Pendakwaan Negeri Perak, Azlina Rasdi dibantu dua Timbalan Pendakwa Raya, Liyana Zawani Mohd. Radzi dan Mohd. Fitri Sadarudin.

Pada 23 Ogos 2019, Choo Kiong yang juga bekas Pengerusi Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baharu negeri didakwa merogol seorang wanita di dalam sebuah bilik di tingkat atas sebuah rumah di Meru Desa Park, Bandar Meru Raya.

Perbuatan tersebut didakwa dilakukan antara pukul 8.15 hingga 9.15 malam, 7 Julai 2019.

Pertuduhan terhadap beliau dilakukan mengikut Seksyen 376 (1) Kanun Keseksaan yang boleh dikenakan hukuman penjara maksimum 20 tahun dan sebatan jika sabit kesalahan.


Rayuan penjara pelakon Farid Kamil ditangguh, peguam terlibat kes Zahid

Mahkamah Rayuan hari ini menangguhkan prosiding rayuan pelakon dan pengarah Farid Kamil Zahari terhadap sabitan dan hukuman penjara sembilan bulan bagi kesalahan berkaitan dadah setelah peguamnya terlibat dalam perbicaraan kes Datuk Seri Ahmad Zahid Hamidi di Mahkamah Tinggi Shah Alam.

Panel tiga hakim yang terdiri daripada Datuk Abdul Karim Abdul Jalil, Datuk Che Mohd Ruzima Ghazali dan Datuk Ghazali Cha membenarkan penangguhan yang dimohon peguam Hisyam Teh Poh Teik yang mewakili Farid Kamil.

Hisyam memberitahu mahkamah bahawa beliau terlibat dalam perbicaraan kes rasuah bekas timbalan perdana menteri itu yang melibatkan kontrak sistem visa luar negara di Mahkamah Tinggi Shah Alam.

Timbalan Pendawa Raya Eyu Ghim Siang tidak membantah permohonan penangguhan tersebut, lapor Bernama.

Abdul Karim kemudian menetapkan Isnin ini untuk pengurusan kes.

Selain rayuan Farid Kamil terhadap sabitan dan hukuman penjara bagi kes berkaitan dadah, Mahkamah Rayuan juga sepatutnya mendengar rayuan pihak pendakwaan terhadap keputusan Mahkamah Tinggi yang menggantikan hukuman penjara 13 bulan yang dikenakan ke atas Farid Kamil, dengan denda RM5,000 kerana menggunakan kekerasan jenayah ke atas anggota polis.

Pendakwaan juga memohon lanjutan masa bagi memfailkan notis rayuan bagi kes yang sama (menggunakan kekerasan jenayah terhadap anggota polis).

Farid Kamil, 40, dijatuhi hukuman penjara sembilan bulan dan diperintahkan supaya diletakkan di bawah pengawasan selama dua tahun di bawah Agensi Antidadah Kebangsaan oleh Mahkamah Majistret Petaling Jaya pada 15 Mei 2019. Dia gagal rayuannya pada 2019, setelah ditolak oleh Mahkamah Tinggi Shah Alam.

Pada 2 Jun 2020, Mahkamah Majistret Petaling Jaya menjatuhkan hukuman penjara 13 bulan terhadap Farid kerana menggunakan kekerasan jenayah terhadap Konstabel Muhammad Nizam Jamaluddin di kaunter pertanyaan Balai Polis Trafik Kota Damansara pada 1.20 tengah hari pada 11 Jan 2018.

Dia juga dijatuhi hukuman penjara empat bulan oleh Mahkamah Majistret kerana mengeluarkan kata-kata tidak sopan terhadap Muhammad Nizam mengikut Seksyen 90 Akta Polis 1967. Dia diperintahkan menjalani hukuman itu serentak.

Bagaimanapun, susulan rayuan pelakon itu, Mahkamah Tinggi Shah Alam menggantikan hukuman penjara 13 bulan kepada denda RM5,000 manakala hukuman penjara empat bulan kerana mengeluarkan perkataan tidak sopan itu digantikan dengan denda RM500.

Pada 5 Jan lepas, Farid Kamil gagal untuk gagal mendapatkan kebenaran merayu terhadap sabitan dan hukuman denda RM5,500, atas kesalahan menggunakan kekerasan jenayah serta mengeluarkan perkataan tidak sopan terhadap seorang anggota polis.

Sementara itu, pihak pendakwaan mengemukakan rayuan balas terhadap keputusan Mahkamah Tinggi yang menggantikan hukuman penjara 13 bulan kepada denda RM5,000.

Bagaimanapun, pihak pendakwaan tidak dapat meneruskan rayuannya di Mahkamah Rayuan terhadap keputusan Mahkamah Tinggi yang menggantikan hukuman penjara empat bulan dengan denda RM500 bagi kesalahan mengeluarkan perkataan yang tidak sopan kerana gagal lanjutan masa untuk memfailkan petisyen rayuannya.

Farid Kami juga diwakili peguam Kee Wei Lon.


Tok Mat percaya UMNO bangkit dengan bantuan DAP, tapi tidak dengan PN

UMNO – kononnya parti keramat bangsa Melayu – memuji DAP – parti yang sebelum ini disifatkannya paling rasis – kerana tidak bermuka-muka dan berpura-pura dalam berkawan.

Pujian itu diberikan Timbalan Presiden UMNO Datuk Seri Mohamad Hasan ketika berucap pada majlis perasmian serentak Perhimpunan Agung Wanita, Pemuda dan Puteri UMNO di Pusat Dagangan Dunia (WTC) Kuala Lumpur, malam ini (11 Januari 2023).

Pasca Pilihan Raya Umum Ke-15 (PRU-15) lalu adalah kali pertama dalam sejarah UMNO menjalin hubungan kerjasama rapat dengan DAP yang sebelum ini dikritik dengan pelbagai cara.

Untuk rekod, PAS dan Bersatu sebelum ini telah bekerjasama dengan DAP tetapi menarik diri setelah mengetahui sentimen parti dikendalikan anak beranak Lim Kit Siang dan Lim Guan Eng.

Dalam pada itu Mohamad berkata sekiranya UMNO bersama dengan Perikatan Nasional (PN), parti itu hanya menjadi pemain ketiga yang berkongsi kepentingan penduduk yang sama.

“Kita memang kenal pendirian mereka (DAP). Mereka juga faham pendirian kita. Mereka tidak bermuka-muka dan berpura-pura setia kawan. Kita pun tidak perlu berpura-pura.

“Kita tahu siapa itu DAP. Kita juga tahu siapa itu PKR dan AMANAH. Maka kita membuat keputusan, berdasarkan pilihan paling sesuai, untuk membolehkan kita mengurus perbezaan,” katanya.

Pada 2019 lalu, Mohamad atau dikenali juga Tok Mat adalah antara pemimpin UMNO yang kuat menentang DAP hingga mendakwa parti itu adalah yang paling rasis di Malaysia.

Menjelaskan lebih lanjut, Ahli Parlimen Rembau itu menegaskan bahawa selama puluhan tahun UMNO bertentangan DAP, tetapi masih gagal menarik sokongan orang Melayu.

“Tetapi, adakah dengan pendirian sedemikian (menentang DAP), orang Melayu berduyun-duyun mendukung kita. Dan menjadikan kita semakin kuat, dan semakin berpengaruh, dengan pendirian sedemikian?

“Keputusan beberapa pilihan raya umum lepas, jelas menampakkan bahawa, di sebalik cemuhan kita kepada DAP, sokongan Melayu tidak meningkat. Malah merosot.

“Kerana faktor yang mendorong orang Melayu, menyokong atau menolak kita, ternyata bukanlah, pendirian kita terhadap DAP. Sebaliknya, ia bergantung kepada kemampuan kita, meyakinkan orang Melayu, bahawa kepentingan bangsa, dapat diperjuangkan dengan lebih baik, dengan UMNO.

“Termasuklah Kerajaan yang kita pimpin itu bebas rasuah. Dan tiada penyalahgunaaan kuasa. Yang menjadi kayu ukur sokongan Melayu ialah integriti, tadbir urus, kompetensi dan prestasi kita. Bukan kerana semata-mata kita menentang ideologi parti itu dan parti ini,” katanya lagi.


Bikin kecoh di KLIA, Cuepacs gesa siasatan terhadap menteri

Kongres Kesatuan Pekerja-pekerja Dalam Perkhidmatan Awam (Cuepacs) menggesa siasatan dijalankan terhadap seorang menteri yang didakwa menceroboh masuk ke balai ketibaan di Lapangan Terbang Antarabangsa Kuala Lumpur (KLIA), semalam.

Presidennya, Datuk Adnan Mat berkata tindakan tersebut bukan saja campur tangan terhadap protokol keselamatan negara namun ia juga gangguan terhadap penjawat awam dalam melaksanakan tugas mereka.

“Tidak wajar kelakuan menceroboh itu dilakukan kerana ia jelas melanggar prosedur keselamatan atau SOP yang telah ditetapkan.

“Sekiranya berlaku salah faham dalam proses penahanan pelancong terbabit, menteri terbabit boleh memberikan bantuan mengikut prosedur atau mendapatkan maklumat yang lebih jelas dahulu daripada pihak berkuasa di lapangan terbang,” katanya, lapor MalaysiaNow.

Dalam pada itu, Adnan menegaskan tiada mana-mana individu yang lebih besar daripada undang-undang dalam hal ini.

“Tindakan tegas wajar diambil oleh kerajaan bagi menjunjung prinsip kedaulatan undang-undang.

“Cuepacs tidak mahu tugas yang dilaksanakan oleh penjawat awam bagi menjaga kedaulatan negara diganggu hanya kerana kepentingan peribadi pihak tertentu,” katanya.

Hari ini, BebasNews melaporkan seorang seorang menteri bertindak menceroboh masuk balai ketibaan antarabangsa di KLIA, petang semalam gara-gara ingin ‘menyelamatkan’ wanita warga China yang dinafikan daripada memasuki negara ini.

Menurut laporan itu, menteri berkenaan yang mendapat tahu mengenai tahanan itu telah ke KLIA dan memasuki dewan ketibaan tanpa memohon pas.

“Bila dihalang, dia menggunakan kuasa menterinya dan marah Polis Bantuan KLIA dan pegawai imigresen kerana mahu menyelamatkan wanita warga China itu yang ditahan memasuki negara semasa tiba semalam,” dakwa satu sumber portal tersebut.

Namun ketika diminta mengulas kejadian itu, Menteri Pengangkutan, Anthony Loke hanya mengatakan masih belum menerima laporan berkait kejadian itu.


Kerajaan pantau ketat penghinaan terhadap agama, institusi Raja: Saifuddin

Sebarang bentuk penghinaan terhadap agama, kaum dan institusi Raja akan sentiasa dipantau ketat kerajaan memandangkan sensitiviti isu-isu tersebut yang boleh menggugat perpaduan dikalangan rakyat, kata Datuk Saifuddin Abdullah.

Menteri Komunikasi dan Multimedia itu menggesa orang ramai supaya lebih sensitif dengan setiap kenyataan mereka di dalam media sosial kerana tindakan tegas boleh diambil sekiranya ia didapati menyalahi undang-undang.

“Saya ingin menasihatkan orang ramai supaya berhati-hati bila posting di media sosial kerana ada masanya perkara yang kita muat naik tidak salah pada kita, namun ia mungkin sensitif dari segi budaya, agama dan sebagainya.

“Ramai juga dalam kalangan pengguna media sosial yang menggunakan bahasa tidak sesuai seperti bahasa lucah atau maki hamun, tapi kalau ia masih bersifat umum dan tidak kena pada orang tertentu itu terserah kebebasan masing-masing dan pembaca atau follower (pengikut) menilai sendiri,” katanya dilapor Bernama.

Saifuddin menegaskan kerajaan Perikatan Nasional sentiasa menyokong dan menegakkan kebebasan media termasuk di media sosial, namun ia mesti tidak melampaui batas.

“Tetapi bila ia sampai kepada soal agama, kaum dan Raja-raja Melayu, yang ini kita monitor (pantau) dengan ketat,” katanya lagi.

Majoriti pengguna media sosial di Malaysia juga, menurut Saifuddin ‘cukup baik dan beretika’ dalam memuat naik maklumat berkaitan keluarga, rakan-rakan, pengumuman yang hendak dilakukan atau memberikan pendapat tentang sesuatu isu.

Beliau yang juga Ahli Parlimen Indera Mahkota berharap masyarakat dapat menjaga etika semasa menggunakan media sosial terutamanya ketika Ramadan supaya kemashalatan umat, penyatuan ummah, kerukunan ibadat dan ketenangan pada bulan mulia ini terpelihara.

Semalam Pengarah Jabatan Siasatan Jenayah (JSJ) Bukit Aman Datuk Huzir Mohamed mengesahkan Fahmi Reza direman sehari selepas ditahan di ibu kota semalam, berhubung hantaran berkaitan Tunku Azizah.

Siasatan terhadap aktivis itu dijalankan oleh Unit Siasatan Jenayah Terkelas (UJST), Bahagian D5, JSJ Bukit Aman mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.


Kes baharu melonjak, kedua tertinggi sejak Ogos 2021

Jumlah jangkitan positif Covid-19 di seluruh negara dalam tempoh 24 jam sehingga 12 tengah hari tadi meningkat lagi ke tahap tertinggi sejak Ogos tahun lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu sebanyak 22,133 kes baharu dilaporkan, berbanding 21,315 kes semalam.

Jumlah itu katanya, menjadikan kumulatif positif sejak awal 2020 lalu hingga hari ini mencecah 3,083,683 kes.

Kali terakhir negara merekodkan kes harian tertinggi melebihi 22,000 ialah pada 12 Februari lalu sebanyak 22,802 kes, dan 28 Ogos 2021 iaitu sebanyak 22,597 kes.

Dr Noor Hisham berkata daripada kes harian yang dilaporkan hari ini, 146 kes atau 0.66 peratus melibatkan pesakit kategori 3, 4, dan 5; dan 21,987 kes (99.34 peratus) kategori 1 dan 2. Berikut adalah pecahan kategori jangkitan hari ini:

Sementara itu, sehingga semalam seramai 2,860,954 pesakit telah sembuh, dan 168,447 kes masih aktif, meningkat 12,774 kes berbanding 155,673 yang dicatat pada Ahad, dan 32,149 kes kematian.

Daripada jumlah kes aktif itu seramai 155,866 pesakit menjalani kuarantin di rumah; 5,963 ditempatkan di PKRC; 6,419 dimasukkan ke hospital; dan 199 pesakit dirawat di ICU, dengan 115 daripadanya memerlukan alat bantuan pernafasan.

Dr Noor Hisham juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 1.38, turun lagi berbanding 1.43 semalam.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila melepasi 1.00 dengan lebih ramai individu berpotensi untuk dijangkiti.

Sebagai contoh, jika nilai Rt adalah 1.5, ia bererti satu kes positif boleh menyebarkannya kepada seorang atau dua orang yang lain.

Bagaimanapun, berdasarkan statistik yang dikongsi Dr Noor Hisham, semua negeri dan Wilayah Persekutuan kekal merekodkan nilai Rt melebihi 1.00 dengan Labuan mencatat Rt 1.94, meningkat berbanding 1.90 semalam.

Sementara itu, kadar kebolehjangkitan bagi Sabah dan Sarawak pula adalah Rt 1.56, diikuti Pulau Pinang 1.43; Perlis 1.41; Kedah 1.40; Pahang 1.36; Terengganu 1.35; Kelantan 1.34; Johor 1.33; Selangor 1.32; Negeri Sembilan 1.29; Putrajaya 1.28; Perak 1.26; dan masing-masing 1.23 bagi Melaka serta Kuala Lumpur.


Tiada kompromi kilang, premis perniagaan langgar SOP: TPM

Tindakan tegas tanpa kompromi akan diambil terhadap kilang dan premis perniagaan yang melanggar peraturan dan prosedur operasi standard (SOP), kata Datuk Seri Ismail Sabri Yaakob.

Timbalan Perdana Menteri berkata sekiranya didapati melanggar SOP, kerajaan akan mengarahkan penutupan serta-merta dan tidak akan bertolak ansur terhadap kilang dan premis perniagaan yang gagal mematuhi peraturan sebagai usaha menangani pandemik Covid-19.

“Kita akan melakukan ‘perang’ habis-habisan dalam melawan (penularan pandemik) COVID-19 dan mengambil tindakan tegas kepada kilang dan premis perniagaan yang berdegil,” katanya menerusi catatan di Facebook rasminya hari ini.

Semalam, Ismail Sabri dalam catatan di Facebook memaklumkan terdapat 108 kilang dan premis perniagaan yang gagal mengikut SOP telah diarah tutup serta-merta dalam tempoh dua hari.

Ia melibatkan 56 kilang dan premis perniagaan yang diarah tutup pada Khamis manakala baki 52 pada Jumaat.

Kluster kilang dan premis perniagaan antara penyumbang utama peningkatan jangkitan Covid-19 dalam negara, hampir setiap hari akan muncul kluster-kluster baharu melibatkan sektor tersebut.


Perikatan Nasional umum 23 muka baharu di Kelantan, Menteri Besar pertahan kerusi

Seramai 23 calon baharu atau 51.1 peratus dinamakan Perikatan Nasional (PN) Kelantan pada Pilihan Raya Negeri (PRN) 12 Ogos ini.

Calon-calon baharu yang ditampilkan PN Kelantan akan menjadi sandaran ke arah usaha mempertahankan kerajaan negeri daripada dirampas gabungan Pakatan Harapan (PH), DAP bersama UMNO pada PRN kali ini.

Daripada jumlah calon itu, PN mengetengahkan masing-masing 10 golongan ulama, teknokrat dan aktivis, manakala lapan calon daripada golongan profesional, lima calon orang muda serta dua calon wanita.

Menteri Besar, Datuk Ahmad Yakob dan Timbalan Menteri Besar, Datuk Mohd Amar Nik Abdullah turut mempertahankan kerusi masing-masing iaitu Dewan Undangan Negeri (DUN) Pasir Pekan dan DUN Panchor.

Pada masa sama, dua EXCO kerajaan negeri digugurkan iaitu Pengerusi Jawatankuasa Kebajikan, Pembangunan Keluarga dan Wanita, Datuk Mumtaz Md Nawi dan Pengerusi Jawatankuasa Perindustrian, Perdagangan, Pelaburan dan Pembangunan Usahawan negeri, Datuk Hanifa Ahmad.

Tujuh lagi EXCO kekal dengan mempertahankan kerusi masing-masing.

Secara keseluruhan, senarai calon PN di Kelantan yang diumumkan Pengerusi PN Kelantan, Datuk Ahmad Yakob menyaksikan 39 kerusi daripada calon PAS, manakala enam kerusi calon daripada BERSATU.

Terdahulu, Ahmad dalam ucapannya menyifatkan PRN kali ini mencatatkan sejarah apabila mengetengahkan calon baharu yang paling ramai.

Malah, beliau berkata, calon yang ditampilkan juga terdiri daripada pelbagai bidang yang diyakini mampu mendapat sokongan pengundi.

“Calon yang diumumkan malam ini sudah melalui proses ‘pembersihan’ menerusi Majlis Syura Ulama.

“Kita harap calon yang ditampilkan mempunyai integriti yang tinggi bagi meneruskan legasi integriti kerajaan Kelantan selama 33 tahun.

“Insya-Allah, tiada dalam kalangan kita membuat fakta bohong atau kelentong serta sebagainya dalam tempoh berkempen dan kita juga mengharapkan mereka mendapat sokongan pengundi,” katanya.

Berikut adalah senarai calon PN di Kelantan

N01 – Pengkalan Kubur – Wan Roslan Wan Hamat

N02 – Kelaboran – Mohd Adanan Hasan

N03 – Pasir Pekan – Ahmad Yakob

N04 – Wakaf Bharu – Mohd Rusli Abdullah

N05 – Kijang – Dr Izani Husin

N06 – Chempaka – Nik Baharum Nik Abdullah

N07 – Panchor – Mohd Amar Nik Abdullah

N08 – Tanjung Mas – Rohani Ibrahim

N09 – Kota Lama – Zamri Ismail

N10 – Bunut Payong – Shaari Mat Yaman

N11 – Tendong- Rozi Muhamad

N12 – Pengkalan Pasir – Mohamad Nasrif Daud

N13 – Meranti – Mohd Nassuruddin Daud

N14 – Chetok – Zuraidin Abdullah

N15 – Gual Periuk – Kamaruzaman Mohamad

N16 – Apam Putra – Zamakhsari Muhamad

N17 – Salor – Saizol Ismail

N18 – Pasir Tumboh – Abdul Rahman Yunus

N19 – Demit – Asri Daud

N20 – Tawang – Harun Ismail

N21 – Pantai Irama – Huzaimy Che Husin

N22 – Jelawat – Zameri Mat Nawang

N23 – Melor – Wan Rohaimi Wan Daud

N24 – Kadok – Azami Mohd Nor

N25 – Kok Lanas – Mohamed Farid Mohamed Zawawi

N26 – Bukit Panau – Abd Fattah Mahmood

N27 – Gual Ipoh – Bahari Mohd Noor

N28 – Kemahang – Md Anizam Ab Rahman

N29 – Selising – Tuan Mohd Sarifuddin Tuan Ismail

N30 – Limbongan – Nor Asilah Mohamed Zain

N31 – Semerak – Norsham Sulaiman

N32 – Gaal – Muhamad Rodzi Jaafar

N33 – Pulai Chondong – Azhar Salleh

N34 – Temangan – Mohamed Fadzli Hassan

N35 – Kemuning – Ahmad Zahran Mohd Nor

N36 – Bukit Bunga – Mohd Almidi Jaafar

N37 – Ayer Lanas – Kamaruddin Md Nor

N38 – Kuala Balah – Abdul Hadi Awang Kechik

N39 – Mengkebang – Zubir Abu Bakar

N40 – Guchil – Hilmi Abdullah

N41 – Manek Urai – Mohd Fauzi Abdullah

N42 – Dabong – Ku Zaki Ku Husin

N43 – Nengiri – Mohd Azizi Abu Naim

N44 – Paloh – Shaari Mat Hussain

N45 – Galas – Mohd Tarmizi Abd Rahman


Kerajaan PH-BN sekat peruntukan kepada ahli Parlimen pembangkang

Ahli Parlimen Arau, Datuk Seri Shahidan Kassim mendakwa Kerajaan Persekutuan pimpinan Pakatan Harapan (PH) menghentikan peruntukan kepada ahli Parlimen (MP) pembangkang yang pernah diberikan oleh kerajaan Perikatan Nasional sebelum ini.

Sambil menyifatkan tindakan itu tidak adil kepada rakyat yang memberi sokongan kepada Perikatan Nasional, beliau bagaimanapun berkata MP pembangkang akan memastikan isu berkaitan peruntukan itu dapat diselesaikan.

“Di Parlimen, (kita memang) lain. Walaupun nama Kerajaan Perpaduan, tetapi kami ahli Parlimen daripada Perikatan Nasional tidak dapat peruntukan, manakala Ahli Parlimen daripada Pakatan Harapan dapat peruntukan.

“Itu sudah ‘sesuatu’, bak kata (Allahyarham) P. Ramlee: ‘ini tidak adil!’ Bagaimanapun kita akan bincang perkara ini berterusan dan dapat manfaatkan semua pihak,” kata Shahidan pada sidang media selepas pelancaran Pertubuhan Perpaduan Ummah di Pusat Khidmat Parlimen Arau, Kubang Gajah semalam (31 Disember 2022) menurut Awani.

Sebelum ini, Kerajaan Persekutuan diterajui sama ada Barisan Nasional (BN) dan Perikatan Nasional terus memberi peruntukan kepada MP pembangkang untuk projek pembangunan di kawasan masing-masing.

Bagaimanapun, amalan itu disekat ketika kali pertama PH memerintah pada 2018 apabila MP pembangkang hanya menerima RM100,000 untuk Pusat Khidmat Masyarakat Ahli Parlimen, berbanding RM500,000 dan RM200,000 diterima MP yang menyokong kerajaan.

Ketika Perikatan Nasional diketuai Tan Sri Muhyiddin Yassin mengambil alih Kerajaan Persekutuan, peruntukan kepada MP pembangkang ditambah. Ini terbukti dengan laporan penggunaan peruntukan setiap MP DAP untuk kepentingan rakyat, terutamanya di kawasan yang mereka berkhidmat.

Menurut laporan dikeluarkan DAP bagi 2021 dan 2022, elaun dan peruntukan sama rata diberikan kepada MP kerajaan dan pembangkang.

Setiap ahli Parlimen diperuntukkan sejumlah tertentu (RM500,000 untuk ‘Outright Grant’ dan RM1 juta untuk Projek Mesra Rakyat) oleh Kerajaan Persekutuan, yang akan dibelanjakan untuk memperbaiki kawasan pilihan raya mereka sendiri, termasuk tujuan pembangunan atau untuk diberikan sebagai geran atau derma kepada NGO atau persatuan lain dalam kawasan mereka.

Antara lain, bagi Projek Mesra Rakyat (PMR), MP DAP telah membelanjakan peruntukan tersebut untuk 324 buah projek. Sejumlah RM11,192,753 dibelanjakan bagi sekolah dan bidang pendidikan, termasuk membaiki/ menaik taraf kemudahan asas, membeli bekalan untuk mengajar dan sebagainya.

Awal Disember lalu, Ketua Penerangan PAS, Khairil Nizam Khiruddin menyatakan bahawa kerjasama baik antara kerajaan dan pembangkang boleh dilaksanakan sekiranya Perdana Menteri, Datuk Seri Anwar Ibrahim dapat mengutamakan pemberian peruntukan Ahli Parlimen dengan sama rata.

Ahli Parlimen Jerantut itu menerusi satu kenyataan di Facebooknya berkata, perkara berkenaan merupakan antara janji termaktub dalam manifesto PH, yang kini menerajui Kerajaan Persekutuan.


Boleh semak EIA projek KXP, Kedah Aerotropolis hingga 14 September

Orang ramai boleh menyemak Laporan Penilaian Kesan Alam Sekitar (EIA) Projek Lapangan Terbang Antarabangsa Kulim (KXP) dan Kedah Aerotropolis, sehingga 14 September ini bagi mereka mengemukakan ulasan dan pandangan terhadap kedua-dua projek itu.

Menteri Besar Kedah Muhammad Sanusi Md Nor berkata laporan EIA dua projek itu yang sudah dikemukakan kepada Jabatan Alam Sekitar (JAS) Putrajaya untuk penilaian.

“Laporan ini juga boleh diakses melalui laman sesawang JAS dan juga Majlis Perbandaran Sungai Petani Kedah (MPSPk). Selain itu, laporan EIA juga boleh disemak secara fizikal di JAS Putrajaya, JAS Negeri Kedah dan juga MPSPk,” katanya dalam satu kenyataan malam tadi.

Beliau berkata demikian sebagai mengulas kenyataan Perbadanan Bekalan Air Pulau Pinang (PBAPP) yang dilaporkan pada 23 Ogos lepas yang antara lain menyebut cadangan projek KXP tidak harus menjejaskan bekalan air ke Pulau Pinang yang diperoleh dari Sungai Muda.

Muhammad Sanusi berkata laporan untuk projek berkenaan disediakan berdasarkan akta serta peraturan yang ditetapkan jabatan teknikal dan disokong oleh pelan strategik konsep kejuruteraan.

Memetik Bernama beliau berkata, keseluruhan aspek alam sekitar dikaji dengan teliti dengan pelbagai metodologi saintifik telah digunakan untuk memastikan kesemua impak terhadap alam sekitar diambil kira dalam kajian itu.

“Berdasarkan impak alam yang sekitar yang telah dikenal pasti, langkah-langkah mitigasi telah dicadangkan berdasarkan Best Management Practices (Amalan Pengurusan Terbaik) yang terdapat dalam sektor industri sekarang supaya air sungai dan alam sekitar tidak terjejas serta dapat mengekalkan status quo.

Berdasarkan Laporan EIA, timbunan tanah, simen dan pasir adalah sumber pencemaran kepada sungai jika terdapat sesebuah pembangunan terletak berhampiran dengan laluan air,” katanya.

Bagaimanapun, Muhammad Sanusi berkata langkah mitigasi telah pun disyorkan dalam laporan EIA untuk memastikan penggerak projek ataupun pihak kontraktor tidak menyebabkan pencemaran terhadap aliran sungai yang berdekatan.

Selain itu, katanya kualiti air Sungai Muda juga dijangka tidak akan terjejas kerana kolam dan pagar kelodak akan dibina di sepanjang kawasan yang bersempadan termasuk dalam zon penampan dengan Sungai Muda.

“Jarak paling hampir zon pembangunan lapangan terbang dengan Sungai Muda adalah sejauh 550 meter berbanding dengan garis panduan yang mana zon penampan minimum yang diperlukan adalah sejauh 50 meter sahaja dari tebing sungai,” katanya.


Sokongan luar biasa bukti rakyat terima aspirasi Perikatan Nasional

Sokongan luar biasa rakyat kepada Perikatan Nasional dalam Pilihan Raya Umum Ke-15 (PRU-15) membuktikan bahawa aspirasi perjuangan, jenama dan hala tuju Perikatan Nasional diterima baik oleh rakyat Malaysia yang terdiri daripada pelbagai lapisan masyarakat, terutamanya golongan muda.

Sehubungan itu, Setiausaha Agung Perikatan Nasional Datuk Seri Hamzah Zainudin percaya penyokong dan jentera parti akan terus istiqamah berpegang teguh kepada asas perjuangan parti demi masa hadapan Malaysia yang lebih baik.

“Bergerak kehadapan, semua pihak perlu cekal dan ikhlas meneruskan perjuangan melalui wadah Perikatan Nasional walau apa rintangan dan cabaran pasca PRU-15.

“Pimpinan Tertinggi Perikatan Nasional mendoakan kesejahteraan semua pihak yang telah memberikan sokongan dan dokongan kepada Perikatan Nasional. Semoga Allah SWT merahmati dan memberkati perjuangan kita semua,” katanya dalam kenyataan hari ini (25 November 2022).

Hamzah yang mengekalkan kerusi Parlimen Larut pada PRU-15 (Sabtu, 19 November 2022) Pengerusi Perikatan Nasional, Tan Sri Muhyiddin Yassin bersama barisan pimpinan tertinggi parti merakamkan ucapan setinggi penghargaan kepada semua rakyat Malaysia yang telah mengundi dan memberikan sokongan kepada Perikatan Nasional .

“Ucapan terima kasih tidak terhingga juga diucapkan khususnya kepada para petugas serta jentera Parti Perikatan Nasional di seluruh negara yang telah bertungkus-lumus bekerja keras bagi menentukan kemenangan di semua kerusi Parlimen dan DUN yang ditandingi parti,” katanya.

Dalam PRU-15 lalu, Perikatan Nasional memenangi 73 kerusi Parlimen, selain menawan sebuah lagi negeri – Perlis – daripada Barisan Nasional (BN).

Sementara, Pakatan Harapan memenangi 82 kerusi, diikuti BN hanya 30 kerusi, Gabungan Parti Sarawak (22 kerusi), Gabungan Rakyat Sabah (enam kerusi) dan calon Bebas dua kerusi.


Zaman ‘merpati’ jadi PM, Anwar dakwa hanya tidur atas lantai di penjara

Datuk Seri Anwar Ibrahim mendakwa hanya tidur atas lantai semasa meringkuk dalam penjara ketika zaman bekas Perdana Menteri (PM), Datuk Seri Najib Razak memerintah sebelum ini.

Presiden PKR itu membandingkan layanan yang diberikan kepadanya semasa berada dalam penjara dengan Najib yang diberikan kod ‘merpati’ kerana layanan istimewa diterimanya walaupun baharu sebulan menjalani hukuman.

“Kalau kamu ikut cara saya, saya tak pedulikan perkara-perkara remeh ini. Saya dengar ada yang kata dia menderita dan Anwar dapat layanan lebih baik semasa di penjara.

“Pada masa dia (perintah), saya tak cakap zaman bawah Mahathir (Mohamad), saya duduk atas lantai berminggi-minggu sebelum doktor datang dan kata, ‘beri dia katil atas alasan klinikal, untuk masalah belakang dia’.

“Makanan pula tentulah makanan penjara,” kata Anwar dipetik laporan portal Malaysiakini hari ini.

Ketua Pembangkang itu menjalani hukuman penjara kali kedua pada 2015 sehingga 2018, ketika itu Najib menjadi PM selepas disabitkan bersalah berhubung kes Liwat II.

Terdahulu, tular dalam media sosial dan mesej di WhatsApp berhubung status Najib yang didakwa tidak berada di Penjara Kajang sebaliknya diberikan rawatan di Hospital Rehabiltasi Cheras (HRC).

Timbalan Presiden PKR, Rafizi Ramli musykil keberadaan Najib dan membangkitkan persoalan berhubung isu tersebut.

Kemudiaan, Jabatan Penjara Malaysia mengesahkan dalam satu kenyataan Najib sedang menerima rawatan di HRC baru-baru ini selepas timbul mesej tular tersebut.


Tiada siapa berani lawan Anwar kerusi Presiden PKR, bagaimana anak murid?

Ahli Parlimen Port Dickson Datuk Seri Anwar Ibrahim masih mempunyai aura di dalam partinya apabila kekal mempertahankan kerusi Presiden PKR sesi 2022-2025, setelah tiada pemimpin lain yang berani menentangnya dalam pemilihan kali ini.

Tatkala menerima kritikan setelah gagal membawa kemenangan kepada gabungan Pakatan Harapan (PH) pada Pilihan Raya Negeri (PRN) Melaka dan Johor, Anwar diumumkan menang tanpa bertanding bagi jawatan itu.

Setiausaha Agung PKR Datuk Seri Saifuddin Nasution Ismail secara tidak langsung mengumumkan kemenangan Anwar dalam ciapan di laman Twitternya hari ini.

“Mengulangi sejarah Pemilihan Keadilan 2018, saudara Anwar sekali lagi menang tanpa bertanding pada pemilihan kali ini. Saya dengan penuh takzim mengucapkan tahniah kepada saudara @anwaribrahim,” katanya hari ini.

Pencalonan bagi pemilihan PKR 2022 bermula pada 8 April dan berakhir semalam (11 April), membabitkan jawatan pada peringkat cabang di seluruh negara, manakala bagi jawatan utama tertinggi parti pula berlangsung semalam.

Buat julung kalinya, pemilihan PKR diadakan secara hibrid, iaitu secara fizikal dan dalam talian melalui aplikasi ADIL yang diperkenal pada 28 Februari lalu.

Proses pengundian bagi pemilih dalam talian ialah dari 18 hingga 20 Mei, manakala secara fizikal pada 13 hingga 17 Mei.

Bagi pemilihan kali ini, jawatan nombor dua parti menyaksikan dua calon menawarkan diri, iaitu bekas Ahli Parlimen Pandan yang juga bekas Naib Presiden PKR, Rafizi Ramli serta Saifuddin sendiri.

Pencalonan bagi jawatan Naib Presiden PKR menyaksikan 17 calon menawarkan diri bertanding pada pemilihan bagi penggal 2022/2025, setakat 7 malam tadi.

Kerusi Naib Presiden yang memperuntukkan empat tempat, ditandingi Menteri Besar Selangor yang juga Pengerusi Majlis Pimpinan PKR negeri, Datuk Seri Amirudin Shari dan Menteri Besar Negeri Sembilan yang juga Pengerusi Majlis Pimpinan PKR negeri, Datuk Seri Aminuddin Harun.

Turut menawarkan diri adalah Chang Lih Kang; Pengarah Komunikasi PKR yang juga Ahli Parlimen Lembah Pantai, Fahmi Fadzil; Ketua Wanita PKR yang juga Ahli Parlimen Kuantan, Fuziah Salleh dan Ketua Setiausaha Pengelola PKR yang juga Ahli Parlimen Setiawangsa, Nik Nazmi Nik Ahmad.

Selain itu, bekas Pengerusi PKR Perak, Farhash Wafa Salvador Rizal Mubarak; bekas Timbalan Pengerusi PKR Perak, MA Tinagaran; Ahli Parlimen Kapar, Datuk Abdullah Sani Abdul Hamid; Ahli Parlimen Alor Setar, Chan Ming Kai; bekas Ahli Parlimen Kapar, G Manivannan dan ADUN Sentosa, Dr G Gunaraj.

Lima lagi calon, Pengerusi PKR Terengganu, Azan Ismail; bekas Naib Presiden, Mustaffa Kamil Ayub; bekas Naib Ketua Angkatan Muda Keadilan (AMK), S Thiban; ADUN Chuah, Datuk Michael Yek Diew Ching serta ADUN Bukit Selambau, Dr R Summugam.

Bagaimana pula anak murid Anwar, Datuk Seri Ahmad Zahid Hamidi? Adakah pemilihan UMNO akan diadakan sebelum atau selepas Pilihan Raya Umum Ke-15 (PRU-15)? Dan adakah pemimpin UMNO lebih berani daripada PKR untuk merebut kerusi Presiden?

Adakah kemungkinan terdapat pemimpin UMNO yang lebih berani daripada pemimpin PKR untuk mencabar kedudukan Presiden parti?

Sememangnya, tidak dapat disangkal lagi bahawa Zahid akan berdepan pertandingan yang boleh jadi tiga atau empat penjuru dalam pemilihan bagi penggal 2021/2023, yang perlu diadakan selewat-lewatnya Disember depan berdasarkan 18 bulan tempoh penangguhan yang diumumkan sebelum ini.

Sebab itu, Zahid dan penyokongnya mahukan PRU-15 diadakan lebih dahulu daripada pemilihan parti kerana bimbang ada pemimpin UMNO yang akan mencalonkan diri bertanding jawatan Presiden, Timbalan Presiden, Naib Presiden dan Majlis Tertinggi yang kini dikuasai orang Zahid.

Lagi pula sekarang ini UMNO dikatakan berpecah teruk khususnya melibatkan Team Zahid dan Team Menteri-Menteri UMNO.


Kematian turun kepada 16 kes

Jumlah kematian akibat komplikasi Covid-19 di sembilan daripada 16 negeri dalam tempoh 24 jam semalam, turun kepada 16 kes berbanding 19 kes pada Khamis.

Statistik laman sesawang Covidnow kendalian Kementerian Kesihatan (KKM) yang dikemas kini tengah malam tadi menunjukkan dua daripada kes kematian itu melibatkan ‘brought in death’ (BID).

Keseluruhannya sejak wabak Covid-19 melanda negara awal 2020 hingga semalam, jumlah kematian kini meningkat kepada 31,644, termasuk 6,384 kes BID.

Daripada sembilan negeri dan Wilayah Persekutuan yang mencatat kematian, Johor merekodkan empat kes, menjadikan kumulatif sebanyak 3,876.

Sehingga semalam, Johor merekodkan 247,439 kumulatif kes positif, dengan 237,682 pesakit dilaporkan telah sembuh, dan 5,881 kes masih aktif.

Daripada jumlah kes aktif itu, 4,951 pesakit menjalani kuarantin di rumah; 455 ditempatkan di PKRC; 460 dimasukkan ke hospital; dan 15 dirawat di unit rawatan rapi (ICU) dengan 10 daripadanya memerlukan alat bantuan pernafasan.

Sehingga semalam juga, seramai 3,043,509 atau 80.5 peratus individu di Johor telah lengkap divaksinasi, 81.4 peratus atau 3,077,805 lagi menerima sekurang-kurangnya satu dos, dan 723,878 individu menerima dos penggalak.

Negeri lain yang merekodkan kes kematian akibat Covid-19 semalam ialah Sabah sebanyak tiga kes, diikuti masing-masing dua di Kedah dan Selangor; dan masing-masing satu kes di Perak, Perlis, Pulau Pinang, Sarawak, serta Terengganu.

Tiada kes kematian dilaporkan di Kelantan, Melaka, Negeri Sembilan, Pahang, Kuala Lumpur, Labuan dan Putrajaya, semalam.

Sehingga kini negara mencatat 2,780,080 kumulatif kes positif dengan 2,708,739 pesakit telah sembuh dan 39,697 kes masih aktif.

Daripada jumlah kes aktif itu, 32,528 pesakit menjalani kuarantin di rumah; 3,546 ditempatkan di PKRC; 3,369 pesakit dimasukkan ke hospital; dan 254 pesakit dirawat di ICU dengan 114 daripadanya memerlukan alat bantuan pernafasan.


Lelaki mati dilanggar lori setelah kelar leher ibu hingga maut

Seorang lelaki penagih dadah maut dilanggar lori setelah dia dipercayai mengelar ibunya sendiri sehingga wanita berusia 70 tahun itu meninggal dunia di rumah mereka di Gurun, Kedah, hari ini.

Lelaki berusia 31 tahun serta mempunyai rekod masalah mental tinggal bersama ibunya sejak 10 tahun lalu, maut dilanggar lori ketika dia berlari ke arah Jalan Jeniang di Kampung Batu 5 dekat Gurun.

Ketua Polis Daerah Kuala Muda, Asisten Komisioner Adzli Abu Shah berkata pihaknya menerima laporan kejadian pada 7.30 pagi tadi dan pemeriksaan di rumah itu menemukan mayat Sarah Jon, dalam keadaan terlentang di ruang tamu dengan kesan kelar sepanjang kira-kira 12.7 sentimeter pada bahagian leher.

“Terdapat sedikit kecederaan di tangan kanan dan telinga kiri mangsa (Sarah) yang dipercayai akibat dipukul dengan senjata tumpul. Kita turut menjumpai beberapa peralatan menghisap dadah dan sejumlah baki dadah di tepi pintu masuk (rumah),” katanya.

Beliau berkata pihaknya percaya kejadian itu berlaku antara jam 6.30 dan 7 pagi tadi dan anak lelaki mangsa kemudian bertindak menerpa ke Jalan Gurun-Jeniang, kira-kira satu kilometer dari rumah tersebut sebelum maut dilanggar lori yang melalui jalan berkenaan.

Menurutnya polia belum menemukan senjata yang disyaki digunakan dalam kejadian itu namun percaya perbuatan itu menggunakan pisau tumpul dan akan menggerakkan Unit Anjing Pengesan untuk mencari senjata itu di sekitar kawasan rumah mangsa dan lokasi anaknya dilanggar lori.

Beliau berkata berdasarkan maklumat awal, berlaku pertengkaran antara wanita dan anak lelakinya itu malam tadi yang dipercayai berpunca daripada desakan anaknya untuk membeli dadah.

“Hasil maklumat yang kita dapat, pertengkaran berlaku hampir setiap hari. Adik mangsa yang tinggal berdekatan rumah mangsa memaklumkan dia terdengar pertengkaran selepas Isyak malam tadi, yang dipercayai desakan anak lelakinya meminta duit bagi membeli bekalan dadah,” katanya.

Katanya kes yang disiasat mengikut Seksyen 302 Kanun Keseksaan kerana bunuh itu dianggap selesai memandangkan anak lelaki mangsa sudah meninggal dunia dalam kemalangan itu namun polis akan meneruskan siasatan sekiranya terdapat maklumat baharu berkaitan kejadian itu.

Beliau berkata mayat wanita dan anak lelakinya itu dihantar ke Hospital Sultanah Bahiyah (HSB), Alor Setar untuk bedah siasat.


Kempen ‘Penang Tolak Tambak’ dapat sambutan, kumpul 300 ribu sokongan

Kempen media sosial dalam talian menentang projek Tambakan Laut Selatan Pulau Pinang (PSR) menyaksikan gelombang sokongan orang ramai apabila berjaya mencapai lebih 300,000 sokongan hanya dalam sehari ia dilancarkan .

Dengan tanda pagar #PenangTolakTambak ia pada asalnya dilancarkan oleh kumpulan aktivis Penang Tolak Tambak pada Hari Alam Sekitar Sedunia Sabtu lalu.

Kempen tersebut berjaya menarik perhatian pengguna media sosial di seluruh negara untuk menyokong kempen itu sehingga berjaya mencipta suasana ‘gelombang ribut’ di Twitter.

Kini, mereka yang terlibat berharap dapat menunjukkan kepada kerajaan DAP Pulau Pinang bahawa masalah ini telah menarik perhatian masyarakat di seluruh negara dan memerlukan pertimbangan semula.

Jurucakap pergerakan dan anggota NGO Penang Forum, Khoo Salma Nasution berkata kempen dalam talian seperti ini memberi ruang kepada pihak lawan untuk membantah ketika protes fizikal sukar dilakukan.

“Dengan pelaksaan PKP, kita tidak boleh melakukan protes secara fizikal, jadi kita berusaha melakukan sesuatu melalui media sosial. Melihat isu persekitaran tempatan trending di Twitter adalah sesuatu yang bagus, saya tidak ingat kali terakhir itu berlaku, terutama kerana ramai orang menganggap ia sebagai masalah Pulau Pinang,” katanya dipetik portal Free Malaysia Today.

“Kami mahu kempen ini dijalankan diseluruh negara, kerana isu ini mempengaruhi semua orang. Ia masalah alam sekitar besar yang membawa kepada pelepasan karbon dan kesannya terhadap ekosistem laut, juga bagaimana ia akan mempengaruhi kehidupan nelayan.”

Bermula jam 10 pagi, sukarelawan mula menyebarkan tanda pagar #PenangTolakTambak dan #GenerationRestorasi serta mengulang semula penggunaannya, seterusnya membolehkan topik itu tersebar luas dan menarik perhatian NGO seperti Urban Biodiversity Malaysia, yang membantu menyebarkannya lebih meluas lagi.

Khoo berkata, kejayaan kempen itu sebahagian besarnya berpunca dari gesaan pembatalan projek dari pelbagai pihak, dengan Ahli Parlimen Permatang Pauh, Nurul Izzah Anwar dan kumpulan persatuan sivil antara yang turut menyuarakan bantahan mereka sejak minggu lalu.

Dengan peningkatan momentum bantahan terhadap projek itu, beliau berkata ini usaha terakhir pergerakan itu berusaha berjuang secara dalam talian.

“Sambutan yang diterima (dalam talian) sangat bermakna bagi kita semua yang terlibat, ini menunjukkan betapa orang ramai peduli dengan isu ini.

“Orang muda sangat peka terhadap alam sekitar dan aktif di media sosial, jadi kami berharap lebih ramai golongan itu dapat terlibat ketika kami melancarkan ‘ribut Twitter’ berikutnya.”

Terdahulu, projek ini turut mendapat bantahan daripada Ahli Parlimen Kepala Batas, Datuk Seri Reezal Merican Naina Merican.

Katanya, projek itu tidak mendapat sokongan penuh rakyat.

Reezal yang juga Menteri Belia dan Sukan, berkata projek tambakan laut mega itu mendapat pelbagai reaksi negatif.

Sementara itu, Pengerusi Jawatankuasa Pengangkutan dan Infrastruktur Pulau Pinang, Zairil Khir Johari pada 4 Jun lalu menegaskan negeri itu terus kekal dengan pendiriannya mahu melaksanakan projek PSR berkenaan.

Jelasnya, projek itu bakal menjadi pemangkin bagi pelaburan asing dan mewujudkan peluang pekerjaan bernilai tinggi serta menghalang penghijrahan keluar modal insan dan menarik bakat terbaik ke negeri itu.

Jelas Zairil lagi, projek itu sudah dirancang dengan teliti dan berpotensi menjadi pembangunan mampan yang mematuhi piawaian persekitaran, sosial serta tadbir urus antarabangsa.

Terdahulu, Kerajaan Pulau Pinang bercadang melaksanakan projek PSR dengan keluasan lebih 2,600 hektar bagi membina tiga pulau buatan bagi membiayai Pelan Induk Pengangkutan (PIP) yang dianggar bernilai RM49 bilion dan melantik SRS Konsortium sebagai Rakan Pelaksana Projek (PDP).

Namun, projek mega itu mendapat tentangan pelbagai pihak dengan golongan nelayan tradisi di Pulau Pinang yang dikatakan paling teruk terjejas selain ia dilapor boleh mengubah sempadan laut negara dan mungkin menimbulkan masalah dengan negara jiran.


Kerajaan bantu sediakan 320,000 peluang kerja

Sebanyak 320,000 peluang pekerjaan diwujudkan menerusi inisiatif Majlis Pekerjaan Negara setakat ini, kata Menteri Kewangan Tengku Datuk Seri Zafrul Abdul Aziz.

Beliau berkata kerajaan sebelum ini menyasarkan mewujudkan 500,000 pekerjaan dan penempatan latihan kemahiran melalui kerjasama strategik dengan pemain industri.

Beliau berkata, kerajaan memperuntukkan RM2 bilion menerusi program PenjanaKerjaya di bawah Belanjawan 2021 dengan PenjanaKerjaya 2.0 berjaya membantu lebih 141,000 orang mendapat pekerjaan.

“PenjanaKerjaya 3.0 pula diperkenalkan melalui Pakej Perlindungan Rakyat dan Pemulihan Ekonomi (PEMULIH) dengan beberapa penambahbaikan.

“Ini seperti mengurangkan had kelayakan gaji bagi program Malaysianisation dan pelonggaran tempoh kontrak penggajian bagi kategori pekerja berusia 50 tahun ke atas, golongan Orang Kurang Upaya dan bekas banduan,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (Laksana) ke-64 yang dikeluarkan pada Khamis.

Dalam pada itu, Tengku Zafrul berkata kerajaan turut menyedari keperluan usahawan perusahaan kecil dan sederhana (PKS) dan mikro melunaskan pelbagai komitmen seperti bil-bil, sewa dan bayaran gaji pekerja.

Menyedari keadaan itu, katanya, pelbagai bantuan berterusan telah dan sedang dilaksanakan bagi menjamin kelangsungan serta melonjakkan kembali perniagaan mereka.

Ini termasuk peruntukan hampir RM20 bilion untuk Program Subsidi Upah dengan sejumlah RM15.6 bilion telah disalurkan setakat ini bagi memberi manfaat kepada lebih 330,000 majikan selain menyelamatkan 2.8 juta pekerja daripada kehilangan pekerjaan, kata beliau.

“PKS yang mengalami kekurangan pendapatan akibat Covid-19 akan diberi subsidi upah sebanyak RM600 sebulan untuk setiap pekerja yang dihadkan kepada 500 pekerja,” katanya.

Tengku Zafrul berkata, bermula bulan ini juga, subsidi upah tersebut akan diperincikan dalam slip gaji setiap pekerja yang menerima kemudahan berkenaan.

Selain itu, mengulas isu seperti saiz pakej bantuan yang dibangkitkan pada mesyuarat khas Dewan Rakyat baru-baru ini, beliau menegaskan bahawa kerajaan telah memperkenalkan sebanyak lapan pakej ekonomi bernilai RM530 bilion sejak tahun lepas, termasuk belanjawan terbesar dalam sejarah negara iaitu Belanjawan 2021 yang bernilai RM322.5 bilion.

“Bayangkan, walaupun ekonomi negara sedang gawat paling teruk sejak Perang Dunia Kedua, kerajaan masih komited dan mampu untuk meyediakan pakej bantuan yang keseluruhannya bernilai RM305 bilion atau 22.7 peratus daripada Keluaran Dalam Negara Kasar (KDNK).

“Ini merupakan antara kadar terbesar berbanding pakej-pakej rangsangan di negara lain seperti Indonesia, Korea Selatan dan Amerika Syarikat,” katanya.

Tengku Zafrul turut menegaskan bahawa kunci utama semua usaha pemulihan serta kejayaan menangani Covid-19 itu tetap bergantung kepada pencapaian tahap vaksinasi terbabit.


Kes SRC: Peguam baharu Najib juga peguam utama kes rasuah Zahid

Peguam baharu yang akan mewakili Datuk Seri Najib Razak dalam perbicaraan kes SRC International Sdn. Bhd. juga merupakan peguam utama kepada Presiden UMNO, Datuk Seri Ahmad Zahid Hamidi yang sedang berdepan perbicaraan kes rasuah Yayasan Akalbudi.

Hisyam Teh Poh Teik dilantik Najib untuk mewakilinya dalam perbicaraan peringkat akhir di Mahkamah Persekutuan pada Ogos nanti dan bukan lagi peguam lamanya, Tan Sri Muhammad Shafee Abdullah.

Firma guaman Tetuan Zaid Ibrahim Suffian TH Liew & Partners (ZIST) yang baharu dilantik Najib dalam suratnya dialamatkan kepada Pejabat Timbalan Pendaftar Mahkamah Persekutuan, memaklumkan bekas perdana menteri itu melantik Hisyam sebagai peguam utama dan Liew Teck Huat serta Rueben Mathiaravanam, sebagai peguam bersama.

“Dalam hal ini, kami dengan penuh hormatnya memohon supaya mahkamah merekodkan penukaran peguamcara dan kaunsel (peguam), sepertimana yang dinyatakan.

“Selaras dengan penukaran ini, kami juga memohon mahkamah untuk menetapkan satu tarikh sebutan dan tarikh pengurusan baharu dengan segera mengikut keselesaan mahkamah, bagi membolehkan kaunsel mengemuka maklumat terkini dan mendapatkan arahan selanjutnya daripada mahkamah.

“Oleh kerana pengurusan kes ditetapkan pada 29 Julai ini rayuan pada 15 hingga 26 Ogos ini, kami berharap bahawa perkara ini boleh diuruskan dengan kadar segera bagi membolehkan pihak mendapatkan arahan yang diperlukan daripada mahkamah,” kata surat itu.

Pada 8 Disember tahun lalu, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur ke atas Najib, selepas didapati bersalah atas tujuh pertuduhan membabitkan penyelewengan dana SRC International.

Hisyam ialah peguam Zahid yang berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.


Polis tolak unsur culik, murid perempuan tersalah naik bas

Siasatan awal polis berhubung kehilangan Sofia Raniya yang ditemukan semula dalam keadan selamat malam tadi, mendapati kanak-kanak berusia lapan tahun itu tersalah menaiki bas ketika pulang dari sekolah petang semalam.

Berikutan itu, polis menolak kemungkinan terdapat unsur culik berhubung kes itu dan sehingga kini polis tidak menerima sebarang laporan culik melibatkan kanak-kanak berkenaan, lapor Bernama.

Ketua Polis Kuala Lumpur Datuk Azmi Abu Kassim berkata berdasarkan keterangan pengawal keselamatan Sekolah Kebangsaan Taman Midah 1, Cheras, kanak-kanak itu dikatakan mengikut kawan-kawannya menaiki bas.

“Kanak-kanak itu ditemukan di sebuah pondok pengawal keselamatan sebuah kondominium di Cheras,” katanya kepada pemberita selepas merasmikan Kempen Derma Darah sempena Peringatan Hari Polis Ke-215 Kontinjen Kuala Lumpur di Ibu Pejabat Polis Kontijen Kuala Lumpur di sini hari ini.

Azmi berkata polis memandang serius akan perkara itu dan berharap terdapat inisiatif pihak terlibat untuk memastikan kejadian seumpama itu tidak berulang, antaranya meletakkan tanda khas di van sekolah bagi memastikan murid tidak keliru.

“Mungkin ada kekeliruan berlaku khususnya anak-anak yang baru pertama kali naik bas. Jadi mungkin disebabkan kekhilafan ini, perkara seperti semalam berlaku ke atas kanak-kanak itu,” katanya.

Semalam, tular di media sosial mengenai kehilangan Sofia Raniya yang juga murid Sekolah Kebangsaan Taman Midah 1, Cheras, selepas ibunya tidak menemukan kanak-kanak itu di sekolah semasa mahu mengambilnya.

Kanak-kanak itu ditemukan selamat malam tadi di Bandar Tun Razak di Cheras dan dibawa ke Ibu Pejabat Polis Daerah Cheras.